text:
MUTU 45
Anatulutsa Ziwanda Zambiri
MATEYU 8:28-34 MALIKO 5:1-20 LUKA 8:26-39
ANATULUTSA ZIWANDA NDIPO ZINAKALOWA MU NKHUMBA
Pambuyo pokumana ndi zinthu zoopsa panyanja ophunzira a Yesu anafika kumtunda. Atangofika anakumana ndi amuna awiri oopsa ogwidwa ndi ziwanda. Anthuwa anatuluka m’manda ena omwe anali pafupi akuthamanga kuti akakumane ndi Yesu. Koma nkhaniyi imanena kwambiri za munthu m’modzi mwa anthu awiriwo, mwina chifukwa chakuti anali wachiwawa kwambiri komanso chifukwa chakuti anagwidwa ndi ziwanda kwa nthawi yaitali.
Munthu ameneyo anali womvetsa chisoni ndipo nthawi zambiri ankayenda maliseche. “Nthawi zonse, usiku ndi usana, anali kufuula m’manda ndi m’mapiri ndi kudzitematema ndi miyala.” (Maliko 5:5) Munthuyo anali waukali kwambiri moti anthu ankachita mantha kudutsa njira yakumandayo. Anthu anali atayesapo kumumanga koma ankadula maunyolo ndi zinthu zina zonse zimene ankamumanga nazo ndipo panalibe munthu amene akanamugonjetsa.
Choncho munthuyo atayandikira pamene panali Yesu, anagwada pamapazi ake ndipo ziwanda zija zinamuchititsa kukuwa kuti: “Kodi ndili nanu chiyani, Yesu, Mwana wa Mulungu Wam’mwambamwamba? Ndikukulumbiritsani pali Mulungu kuti musandizunze.” Zimene Yesu anachita zinasonyeza kuti ali ndi mphamvu yolamulira ngakhale ziwanda. Iye ananena kuti: “Tuluka mwa munthuyu, mzimu wonyansa iwe.”—Maliko 5:7, 8.
Munthuyu anali ndi ziwanda zambiri. Tikutero chifukwa Yesu atafunsa kuti: “Dzina lako ndani?” yankho lake linali lakuti: “Dzina langa ndine Khamu, chifukwa tilipo ambiri.” (Maliko 5:9) Kenako ziwandazo zinapempha Yesu kuti “asazilamule kuti zipite kuphompho.” Mosakayikira ziwandazo zinkadziwa zimene zidzachitikire mtsogoleri wawo Satana komanso zimene zidzachitike kwa izozo m’tsogolo.—Luka 8:31.
Pafupi ndi pamalowa panalinso nkhumba pafupifupi 2,000 zomwe zinkadya. Malinga ndi Chilamulo, nyama zimenezi zinali zodetsedwa ndipo Ayuda sankaloledwa kuweta nyamazi. Ndiyeno ziwanda zija zinauza Yesu kuti: “Titumizeni ku nkhumbazo, kuti tikalowe mwa zimenezo.” (Maliko 5:12) Yesu anauza ziwandazo kuti zikalowe mu nkhumba zija. Zitatero, nkhumba zonse zija zinathamangira kuphedi n’kudumphira m’nyanja ndipo zinamira.
Amene ankayang’anira nkhumbazo ataona zimenezi anathamanga n’kukauza anthu a mumzinda ndi m’midzi zimene zinachitikazo. Ndipo anthu ambiri anabwera kuti adzaone zimene zinachitika. Anthuwa atafika anapeza munthu uja ali bwinobwino, atavala komanso atakhala pansi pafupi ndi Yesu.
Anthu amene anamva za nkhani imeneyi komanso amene anaona munthuyo, anachita mantha kwambiri ndipo sanamvetse kuti zimenezi zinkatanthauza chiyani. Ndiyeno anthuwa anauza Yesu kuti achoke m’dera lawolo. Pamene Yesu ankakwera boti kuti azipita, munthu uja anamuchonderera kuti apite nawo. Koma Yesu anamuuza kuti: “Pita kunyumba kwa achibale ako, ndipo ukawauze zonse zimene Yehova wakuchitira ndi chifundo chimene wakusonyeza.”—Maliko 5:19.
Nthawi zambiri Yesu ankauza anthu amene waachiritsa kuti asauze munthu aliyense zimene waachitira, chifukwa sankafuna kuti anthu azingotengeka maganizo ndi zimene amva zokhudza iyeyo. Koma pa nthawiyi, munthu amene Yesu anamutulutsa ziwandayu anali mboni yooneka ndi maso kuti Yesu anali ndi mphamvu pa ziwanda, ndipo munthuyu analalikira kwa anthu amene Yesu sakanatha kukumana nawo. Umboni umene munthuyu anapereka unathandiza kuti anthu amene anamva nkhani ya kufa kwa nkhumba zija asakhumudwe kwambiri. Choncho munthu uja anapita kukalalikira zimene Yesu anamuchitira kwa anthu okhala m’madera a ku Dekapole.
Onaninso
Kodi Ziwanda Zilipodi?
Kodi ziwanda ndi chani? Kodi zinachokera kuti?
Kodi Mdyerekezi Angalamulire Zochita za Anthu?
Kodi Mdyerekezi amakola bwanji anthu, ndipo ifeyo tingatani kuti tisakodwe ndi misampha yake?


c: text/html

text:
Ndife okondwa kuti inu zonse ndi zathu zatsopano WordPress pulogalamu yowonjezera kumasulidwa. Ichi ndi Kupereka kumasulidwa kuti simaphatikiza aliyense kusintha kapena chinachake chimene kwambiri groundbreaking. Kotero ife basi kuyenda pa changelog ndi kufotokoza wabwino.
- Ife ankaitanitsa ena patsogolo kwa yosavuta HTML ngu amene akutumikira monga m'munsi athu parser ku latsopano kumtunda kumasulidwa, zambiri wabwino kuno
- Amalola kulowa pa positi / tsamba chinenero ndi losavuta sankhani bokosi. Izi si chatsopano Mbali, ngati zimenezi akanatha anachitira kale wanga kuwonjezera pa tp_language pambuyo ku nsanamira pamanja, Koma iwo amachita wosalira ndondomeko, ndipo komanso kuonetsetsa kuti amasulire kusakhulupirika chinenero anatembenukira kuti mbali adzakhala ntchito.
- Kuchenjeza za zinthu zimene sitingathe kuzikonza ndi wosuta ayenera mwina kudziwa. Pakali pano pali awiri chikhalidwe ife awadziwitse za, amene ndi amene anapanga athu ambiri thandizo mafunso chibwenzi. Choyamba ife kuchenjeza za otsika kukumbukira zinthu, ndipo tikukulimbikitsani anthu kuwonjezera Php kukumbukira malire (kapena kusinthana kwa yabwino kuchititsa msonkhano). Yachiwiri Chenjezo za kupanda APC kapena ofanana amene kusintha ntchito kwambiri (kachiwiri, kusinthana kwa bwino kuchititsa!). Machenjezo akhoza bwinobwino anachotsa kukanikiza yaing'ono X chizindikiro ndi mbali umene kutsimikizira kuti sadzaona anthu machenjezo posachedwapa.
- Amalola kusonkhanitsa a anonymized statisics pa wosuta chilolezo. Please chonde imatipatsa kusonkhanitsa deta ena! tikufunadi ena zachabechabe ziwerengero ngati ife kuthamanga pa 1 zillion malo ndipo kumasulira ndi gazillion masamba pa mphindi!
- Anakakonza china zazing'ono chenjezo amaona akunenera owerenga. Sipadzakhalanso wanu mitengo kukhala paipi ya madzi pambuyo kuchotsa wathu malonda!

robotstxt: allowed

filter: keep


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Croatia
Štrokinec 28
HR-10090 ZAGREB-SUSEDGRAD
CROATIA
+385 1-37-95-001
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Maola awiri
Zimene Timachita
Timayang’anira mipingo yoposa 60 ya ku Croatia. Anthu odzaona malo amaonanso zithunzi ndi zinthu zina zokhudza mbiri yathu.


text:
Kodi Mukukumbukira?
Kodi mwawerenga mosamala magazini aposachedwapa a Nsanja ya Olonda? Tayesani kuyankha mafunso otsatirawa:
Kodi anthu ena amaona kuti Baibulo lili ngati chithumwa m’njira iti? Nanga Akhristu amaona bwanji zimenezi?
Anthu ena amakhulupirira kuti kungotsegula Baibulo paliponse n’kuwerenga vesi limene ayambirira kuona kukhoza kuwathandiza. Koma Akhristu oona sawombeza kapena kuchita zamatsenga. Iwo amaphunzira kwambiri Baibulo kuti adziwe zinthu zoona ndiponso kuti Mulungu awatsogolere.—12/15, tsamba 3.
Kodi “dziko” limene likupita likuimira chiyani?
“Dziko” limene likupita likuimira anthu amene zochita zawo sizigwirizana ndi zofuna za Mulungu. (1 Yoh. 2:17) Dziko lapansi lenilenili ndiponso anthu okhulupirika adzapulumuka.—1/1, tsamba 5-7.
Ngakhale kuti Abele anafa, kodi akutilankhulabe m’njira iti? (Aheb. 11:4)
Iye amalankhulabe kudzera mwa chikhulupiriro chake. Tikhoza kuphunzira za chikhulupiriro chake ndiponso kuchitsanzira. Chitsanzo cha Abele ndi chothandiza kwambiri ngakhale masiku ano.—1/1, tsamba 12.
Kodi ndi zinthu ziti zimene sitiyenera kulola kuti zisokoneze ubwenzi wathu ndi Mulungu?
Zinthu zina ndi ntchito, zosangalatsa, ubwenzi wathu ndi achibale amene achotsedwa, zipangizo zamakono, kudera nkhawa thanzi lathu, kuona ndalama molakwika ndiponso kuona kuti ndife anzeru kwambiri kapena apamwamba.—1/15, tsamba 12-21.
Kodi tikuphunzira chiyani pa kudzichepetsa kwa Mose?
Mose sankangoganizira kwambiri za udindo wake. Iye sankadzidalira koma ankadalira kwambiri Mulungu. Ifenso tisamalole udindo, mphamvu kapena luso linalake kutipangitsa kukhala odzikuza. M’malomwake tizidalira Yehova. (Miy. 3:5, 6)—2/1, tsamba 5.
Kodi anthu oukitsidwa adzakhala kuti?
Anthu 144,000 okha adzapita kumwamba. Koma ambiri adzaukitsidwa kuti akhale ndi moyo wosatha padziko lapansi.—3/1, tsamba 6.
Kodi mawu akuti Aisiraeli “sanachite mdulidwe wa mumtima” akutanthauza chiyani? (Yer. 9:26)
Iwo sankamvera Mulungu ndipo ankafunika kuchotsa zinthu zimene zinkawachititsa kukhala ndi mtima wosamvera. Zinthu zake ndi maganizo awo, zokonda zawo komanso zolinga zawo zimene zinali zosemphana ndi zofuna za Mulungu. (Yer. 5:23, 24)—3/15, tsamba 9-10.
Kodi Yesu anasonyeza bwanji zimene tingachite kuti tikhale ndi moyo waphindu?
Iye anali ndi cholinga pa moyo wake chomwe chinali kuchita chifuniro cha Mulungu. Iye ankakonda kwambiri Atate wake komanso ankakonda anthu. Yesu ankadziwanso kuti Atate wake amamukonda komanso amasangalala naye. Zinthu zimenezi n’zimene zingathandize munthu kukhala ndi moyo waphindu.—4/1, tsamba 4-5.
Tchulani amene ali kumbali yapadziko lapansi ya gulu la Yehova?
Mbaliyi ili ndi Bungwe Lolamulira, makomiti a nthambi, oyang’anira oyendayenda, mabungwe a akulu, mipingo ndi munthu wina aliyense wa Mboni payekha.—4/15, tsamba 29.
Kodi chilango chimene Mulungu anapereka kwa anthu osiyanasiyana chimasonyeza kuti iye ndi wankhanza?
Yehova sasangalala ndi imfa ya anthu oipa. (Ezek. 33:11) Zilango zimene anapereka m’mbuyomu zimasonyeza kuti iye amachenjeza kaye anthu. Zimenezi zimatipatsa chiyembekezo chakuti tidzapulumuka akamadzapereka chilango m’tsogolomu.—5/1, tsamba 5-6.
Kodi Aisiraeli ankapha anthu oipa powapachika pamtengo?
Ayi. Anthu a mitundu ina ankachita zimenezi koma osati Aisiraeli. Malemba Achiheberi amasonyeza kuti kalelo anthu oipa ankaphedwa kaye powaponya miyala asanawapachike. (Lev. 20:2, 27) Kenako ankapachika mtembowo pamtengo. Izi zinkakhala ngati chenjezo kwa anthu ena.—5/15, tsamba 13.
N’chifukwa chiyani padzikoli palibe mtendere weniweni?
Ngakhale kuti anthu achita zinthu zambirimbiri, iwo sanalengedwe kuti azitha kudzilamulira okha. (Yer. 10:23) Dziko lonseli lili m’manja mwa Satana. N’chifukwa chake anthu sangathe kubweretsa mtendere padziko lonse. (1 Yoh 5:19)—6/1, tsamba 16.


text:
7 Chotero amuna a ku Kiriyati-yearimu+ anabweradi ndi kutenga likasa la Yehova n’kupita nalo kwawo, ndipo analiika m’nyumba ya Abinadabu+ imene inali paphiri. Anapatula Eleazara mwana wake kuti azilondera likasa la Yehova.2 Ndiyeno zimene zinachitika n’zakuti, kuchokera pamene Likasa linayamba kukhala ku Kiriyati-yearimu, panapita nthawi yaitali mpaka zinakwana zaka 20. Izi zili choncho, nyumba yonse ya Isiraeli inayamba kulirira Yehova.+3 Zitatero, Samueli anauza nyumba yonse ya Isiraeli kuti: “Ngati mukubwereradi kwa Yehova+ ndi mtima wanu wonse, chotsani milungu yachilendo pakati panu.+ Muchotsenso zifaniziro za Asitoreti,+ ndi kulunjikitsa mitima yanu kwa Yehova mosayang’ananso kwina,+ ndi kutumikira iye yekha. Mukatero, adzakupulumutsani m’manja mwa Afilisiti.”+4 Pamenepo ana a Isiraeli anachotsa Abaala+ ndi zifaniziro za Asitoreti+ pakati pawo n’kuyamba kutumikira Yehova yekha.5 Ndiyeno Samueli anawauza kuti: “Sonkhanitsani Aisiraeli onse+ pamodzi ku Mizipa,+ kuti ndikupempherereni+ kwa Yehova.”6 Choncho iwo anasonkhana pamodzi ku Mizipa, ndipo anali kutunga madzi ndi kuwathira pansi pamaso pa Yehova ndi kusala kudya tsiku limenelo.+ Ali kumeneko, anayamba kunena kuti: “Tachimwira Yehova.”+ Pamenepo, Samueli anayamba kuweruza+ ana a Isiraeli ku Mizipa.7 Tsopano Afilisiti anamva kuti ana a Isiraeli asonkhana pamodzi ku Mizipa. Zitatero olamulira ogwirizana+ a Afilisiti ananyamuka kuti akamenyane ndi Isiraeli. Ana a Isiraeli atamva zimenezi, anachita mantha chifukwa cha Afilisiti.+8 Chotero ana a Isiraeli anauza Samueli kuti: “Usakhale chete, koma utipempherere kwa Yehova Mulungu kuti atithandize,+ kuti atipulumutse m’manja mwa Afilisiti.”9 Ndiyeno Samueli anatenga mwana wa nkhosa woyamwa ndi kum’pereka nsembe yopsereza, nsembe yathunthu,+ kwa Yehova. Atatero anayamba kupempherera Aisiraeli+ kwa Yehova kuti awathandize, ndipo Yehova anamuyankha.+10 Pamene Samueli anali kupereka nsembe yopsereza, Afilisiti anayandikira kuti amenyane ndi Isiraeli. Zitatero, Yehova anachititsa mabingu amphamvu kwambiri+ pa tsiku limenelo kuti asokoneze Afilisiti.+ Choncho Afilisitiwo anagonjetsedwa pamaso pa Isiraeli.+11 Pamenepo amuna a Isiraeli anatuluka kuchokera ku Mizipa ndi kuthamangitsa Afilisiti, ndipo anawakantha mpaka kum’mwera kwa Beti-kara.12 Kenako Samueli anatenga mwala+ ndi kuuimika pakati pa Mizipa ndi Yesana ndipo anautcha dzina lakuti Ebenezeri,* n’kunena kuti: “Lero Yehova watithandiza ngati kale.”+13 Chotero Afilisiti anagonjetsedwa ndipo sanabwerenso m’dziko la Isiraeli.+ Dzanja la Yehova linapitiriza kukankhira kutali Afilisiti masiku onse a moyo wa Samueli.+14 Pamenepo, mizinda imene Afilisitiwo analanda Isiraeli inayamba kubwerera kwa Isiraeli, kuyambira ku Ekironi mpaka ku Gati, ndipo Aisiraeli analanda dera la mizindayo m’manja mwa Afilisiti.Choncho panakhala mtendere pakati pa Isiraeli ndi Aamori.+15 Samueli anapitiriza kuweruza Isiraeli masiku onse a moyo wake.+16 Chaka ndi chaka Samueli anali kuzungulira m’madera a Beteli,+ Giligala+ ndi Mizipa,+ ndipo anali kuweruza+ Isiraeli m’malo onsewa.17 Akazungulirazungulira, anali kubwerera ku Rama,+ chifukwa kumeneko n’kumene kunali nyumba yake, ndipo anali kuweruza Isiraeli ali kumeneko. Komanso iye anamangira Yehova guwa lansembe kumeneko.+
Mawu a M'munsi
^ Dzinali limatanthauza, “Mwala wa Thandizo.” “Ebenezeri” uyu ndi wosiyana ndi amene ali pa 1Sa 4:1 ndi pa 1Sa 5:1.


text:
June 6-12
MASALIMO 34-37
Nyimbo Na. 95 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Khulupirira Yehova Ndipo Chita Zabwino”: (10 min.)
Sal. 37:1, 2—Pitirizani kutumikira Yehova osati kusirira anthu ochita zosalungama omwe akuoneka ngati zinthu zikuwayendera bwino (w03 12/1 9-10 ndime 3-6)
Sal. 37:3-6—Muzikhulupilira Yehova, muzichita zabwino ndipo iye adzakudalitsani (w03 12/1 10-12 ndime 7-15)
Sal. 37:7-11—Muziyembekezera Yehova moleza mtima kuti adzachotse anthu oipa (w03 12/1 13 ndime 16-20)
-
Kufufuza Mfundo Zothandiza: (8 min.)
Sal. 34:18—Kodi Yehova amayankha bwanji mapemphero a “anthu a mtima wosweka” ndiponso “odzimvera chisoni mumtima mwawo”? (w11 6/1 19)
Sal. 34:20—Kodi ulosiwu unakwaniritsidwa bwanji pa Yesu? (w13 12/15 21 ndime 19)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Sal. 35:19–36:12
KUPHUNZITSA MWALUSO MU UTUMIKI
Kukonzekera Ulaliki wa Mwezi Uno: (15 min.) Nkhani yokambirana. Pambuyo poonetsa vidiyo ya chitsanzo cha ulaliki iliyonse payokha, kambiranani mfundo zikuluzikulu za m’vidiyoyo. Limbikitsani ofalitsa kuti alembe ulaliki wawowawo.
MOYO WATHU WACHIKHRISTU
Nyimbo Na. 93
“Kuwonjezera Luso Lathu mu Utumiki—Kugwiritsa Ntchito Mavidiyo Pophunzitsa”: (15 min.) Nkhani yokambirana. Kuti musonyeze mmene ofalitsa angagwiritsire ntchito mfundo zapakamutu kakuti, “Kodi Tingachite Bwanji Zimenezi?” onetsani vidiyo ya pa jw.org yakuti, Kodi Mlembi Wamkulu wa Baibulo Ndani? (Pitani pamene palembedwa kuti, MABUKU > MABUKU. Kenako pezani kabuku ka Uthenga Wabwino. Vidiyoyi mungaipeze pamutu wakuti: “Kodi Uthenga Wabwino ndi Wochokeradi kwa Mulungu?”)
Phunziro la Baibulo la Mpingo: cl mutu 31 ndime 13-20 (30 min.)
Mfundo Zimene Taphunzira Komanso za Mlungu Wamawa (3 min.)
Nyimbo Na. 61 ndi Pemphero


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Macedonia
ul. Alzirska 36
1000 SKOPJE
MACEDONIA
+389 2-3090-580
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Ola limodzi
Zimene Timachita
Timamasulira mabuku ofotokoza nkhani za m’Baibulo m’Chimasedoniya ndi Chiromane cha ku Macedonia.


text:
Kuthandiza Anthu Amene Ali M’ndende
Tsiku lililonse, anthu amene ali m’ndende m’dziko la United States of America amalemba makalata opita kumaofesi a Mboni za Yehova, opempha kuti athandizidwe kuti adziwe zimene Baibulo limaphunzitsa.
Pofuna kuthandiza anthuwa, timakonza dongosolo lakuti anthu ena a Mboni za Yehova a mumpingo wa m’deralo, azikathandiza anthu m’malo ngati kundende, m’zipatala, m’malo a achinyamata komanso kumalo othandizirako anthu omwe ali ndi vuto logwiritsira ntchito mankhwala osokoneza bongo.
Kundende zina, anthu a Mboni za Yehova amenewo nthawi zonse amachititsa misonkhano ya mpingo. Mwachitsanzo, kundende ina anthu okwana 32 anasonkhana n’kumvetsera nkhani ya onse imene inakambidwa pamabwalo awiri a ndendeyo.
Ntchito imeneyi ikubereka zipatso zabwino. Mwachitsanzo, munthu wina amene ali m’ndende ina ku Indiana, yemwe anaweruzidwa kuti akhale m’ndende moyo wake wonse chifukwa chopezeka wolakwa pa mlandu wakupha, anasintha kwambiri mpaka anabatizidwa n’kukhala wa Mboni za Yehova.
Pali munthu winanso amene ali m’ndende ina yoopsa kwambiri ku California. Ponena za munthu ameneyu, wa Mboni amene anaphunzira Baibulo ndi munthuyo anati: “
Ndikudziwa kumene munthuyu wachokera komanso mmene wasinthira. Wasintha kwambiri kuti ayenerere kubatizidwa.”
Anthu ambiri amene ali m’ndende avomereza kuphunzira mfundo zoona za m’Baibulo ngakhale kuti akudziwa kuti zimene asankhazo zikhoza kuchititsa kuti moyo wawo ukhale pangozi m’ndendemo. Mwachitsanzo, anthu ena amene asintha n’kusiya kugwirizana ndi timagulu ta anthu ovuta kwambiri m’ndendemo afika posamutsidwira kundende zina kapena kuikidwa kumalo kwaokha n’cholinga choti asavulazidwe kapena kuphedwa kumene ndi anzawo.
Uthenga wa m’Baibulo ndi wamphamvu kwambiri ndipo umasintha anthu. Akuluakulu ena oyang’anira ndende akhala akugoma akaona akaidi ovuta kwambiri atasintha chifukwa chophunzira Baibulo. Akuluakulu ena afika popereka masatifiketi aulemu kwa anthu a Mboni za Yehova amene amaphunzira Baibulo ndi anthuwo.
Onaninso
Kodi Timapindula Bwanji ndi Mfundo za M’Baibulo?
Yesu anafotokoza chifukwa chake timafunikira malangizo komanso anatchula mfundo ziwiri za m’Baibulo zomwe ndi zofunika kwambiri pa moyo wathu.


text:
INDONESIA
Sanasiye Kusonkhana
Nthawi imene ntchito ya Mboni inaletsedwa ku Indonesia, abale ndi alongo ambiri anapitirizabe kusonkhana m’nyumba za abale. Kuti anthu asawazindikire, sankaimba nyimbo pa nthawi ya misonkhano. Nthawi zina apolisi ankafika pamisonkhanoyi koma abale ankachita zinthu modekha.
Nthawi zina abale ankagwiritsa ntchito nthawi imene mabanja angapo akumana kapena nthawi ya mwambo waukwati kuti achite misonkhano ikuluikulu. M’bale Tagor Hutasoit ananena kuti: “Amene akukwatirana ankalembetsa ukwati wawo ku boma ndipo kenako ankapempha chilolezo ku polisi kuti akhale ndi mwambo wa ukwati pomwe padzakhale anthu ambiri. Ikafika nthawi ya phwando la ukwati, akwati ndi anthu ogwirizira ankakhala papulatifomu ndipo abale ankakamba nkhani zosiyanasiyana za m’Baibulo.”
Nthawi ina abale ali pamsonkhano, wapolisi anafika ndipo anakumana ndi M’bale Hutasoit.
Wapolisiyo anafunsa m’baleyu kuti: “Maukwati ambiri amatenga maola awiri kapena atatu basi. N’chifukwa chiyani maukwati anu amatenga tsiku lonse lathunthu?”
M’bale Hutasoit anayankha kuti: “Ena amene akumangitsa ukwati amakhala ndi mavuto ambiri moti amafunikira kuwapatsa malangizo ambiri a m’Baibulo amene angawathandize.”
Wapolisiyo anangogwedeza mutu n’kunena kuti: “Ayi, koma n’zomveka.”
M’chaka cha 1983, abale anakamba nkhani zina za pamsonkhano wachigawo wa mutu wakuti, “Mgwirizano wa Ufumu” pamwambo wa maukwati angapo amene anachitikira pasitediyamu ina yaikulu ku Jakarta. Abale pamodzi ndi anthu ena amene ankaphunzira nawo Baibulo pafupifupi 4,000 anapezeka pamsonkhanowu ndipo anthu 125 anabatizidwa pamalo ena, msonkhanowu usanayambe. Patapita nthawi, apolisi anasiya kulondalonda kwambiri abalewa ndipo zimenezi zinachititsa kuti achite msonkhano waukulu umene panapezeka anthu pafupifupi 15,000.
Anamanga Ofesi ya Nthambi pa Nthawi Imene Ntchito Yathu Inali Yoletsedwa
M’zaka za m’ma 1980 ndi 1990, ofesi ya nthambi inalemba makalata opita ku boma mobwerezabwereza kuti lilolenso ntchito ya a Mboni za Yehova ku Indonesia. Abale ochokera m’mayiko osiyanasiyana analembanso makalata opita ku boma la dzikoli komanso kwa akazembe, pofuna kudziwa chifukwa chake a Mboni za Yehova analetsedwa m’dzikoli. Akuluakulu ambiri a boma anagwirizana ndi zoti a Mboni za Yehova aloledwe kuti azigwira ntchito yawo mwaufulu. Koma mkulu wa ku ofesi ina, ku nthambi yoona za chikhalidwe cha anthu m’zipembedzo zachikhristu, ndi amene ankalepheretsa zimenezi.
Mu 1990, abale anaona kuti zinali zotheka kumanga ofesi ya nthambi kudera lina kumene anthu sakanawazindikira. M’chaka chomwechi, Bungwe Lolamulira linavomereza kuti abale agule malo pafupi ndi mzinda wa Bogor, womwe ndi mzinda waung’ono ndipo uli pamtunda wa makilomita 40 kum’mwera kwa mzinda wa Jakarta. Komabe m’derali munali abale ochepa omwe anali ndi luso la zomangamanga. Ndiye kodi zikanatheka bwanji kuti amange maofesiwa?
Abale ochokera m’mayiko osiyanasiyana anabwera kuti adzathandize kugwira nawo ntchitoyi. A ku Ofesi Yoyang’anira Ntchito ya Zomangamanga ku Brooklyn komanso Ofesi ya Chigawo Yoyang’anira Ntchito Zomanga ku Australia ndi amene anapereka mapulani omangira nyumbayi. Anthu pafupifupi 100 ochokera m’mayiko osiyanasiyana anabwera m’dzikoli kuti adzathandize kugwira nawo ntchitoyi, yomwe inatenga zaka ziwiri.
M’bale Hosea Mansur amene ankaimira abale poyankhula ndi akuluakulu a boma ananena kuti: “Akuluakulu a boma omwe anali Achisilamu anaona zilembo zoyambirira za dzina langa pachipewa chomwe ndinkavala pogwira ntchitoyi, zomwe ndi H.M. Iwo ataona zimenezi anayamba kuganiza kuti H akuimira Hājjī, lomwe ndi dzina limene anthu amene anapitako ku Mecca amapatsidwa powalemekeza. Zimenezi zinawachititsa kuti azindilemekeza kwambiri komanso zinathandiza kuti ntchito yathu iyende bwino.”
Mwambo wotsegulira ofesi ya nthambiyi unachitika pa 19 July, 1996. M’bale John Barr, yemwe anali m’Bungwe Lolamulira, ndi amene anakamba nkhani yopatulira ofesiyi. Pamwambowu panapezeka anthu 285. Anthu 118 anali oimira nthambi zina komanso ena anali anthu omwe anatumikirapo ngati amishonale. Panalinso anthu 59 omwe ankatumikira pabeteli ya m’dzikoli. Patapita masiku awiri, anthu 8,793 anapezeka pamsonkhano wachigawo wa mutu wakuti, “Amithenga a Mtendere Waumulungu” mumzinda wa Jakarta.
Yehova Amapulumutsa Anthu Ake
M’chaka cha 1998, Pulezidenti Soeharto (kapena kuti Suharto), yemwe analamulira dziko la Indonesia kwa nthawi yaitali, anatula pansi udindo wake. Izi zitachitika, abale anayesetsa kuchita chilichonse chotheka kuti ntchito yathu ikhale yovomerezeka.
M’chaka cha 2001, mlembi wamkulu wa dziko la Indonesia, a Djohan Effendi, anapita ku New York kukacheza. Ali kumeneko anapita kukaona likulu lathu ku Brooklyn ndipo anakumana ndi abale atatu a m’Bungwe Lolamulira. Iwo anasangalala kwambiri ndi zimene anaona ndipo ananena kuti a Mboni za Yehova ali ndi mbiri yabwino padziko lonse lapansi. Kenako a Effendi anagwirizana ndi zoti a Mboni aloledwe kumagwira ntchito yawo mwaufulu ku Indonesia. Ananenanso kuti a Marzuki Darusman, omwe anali mkulu wa oweruza milandu, ndi amene anali ndi mphamvu zovomereza a Mboni kugwira ntchito yawo mwaufulu.
Nayenso mkulu wa oweruza milandu uja anagwirizana ndi zoti a Mboni azigwira ntchito yawo mwaufulu. Koma anthu ena amene ankagwira nawo ntchito sankagwirizana ndi zimenezi. Choncho anthuwa ankalepheretsa kuti a Mboni apatsidwe ufulu ndipo anali ndi maganizo oti munthu wina adzalowa m’malo mwa mkulu wa oweruza milandu uja. Kenako pa 1 June, 2001, M’bale Tagor Hutasoit anaitanidwa kuti akaonekere kwa mkulu wa oweruza milandu uja. M’baleyu anati: “Zaka 25 m’mbuyomo, ndinaitanidwanso mu ofesi yomweyo ndipo anandipatsa chikalata chonena kuti ntchito ya Mboni za Yehova yaletsedwa m’dziko la Indonesia. Koma pa tsikuli, lomwe linalinso tsiku lomaliza la mkuluyo kugwira ntchito, anandipatsa chikalata choperekanso ufulu kwa Mboni za Yehova.”
Pa 22 March , 2002, a Mboni za Yehova a m’dziko la Indonesia analembetsa ku nthambi yoona za ufulu wa chipembedzo ndipo boma linawavomereza kuti azigwira ntchito yawo mwaufulu. Mkulu wa nthambiyi anauza abale omwe ankaimira ofesi ya nthambi kuti: “Sichikalatachi chimene chikukupatsani ufulu wopembedza. Mulungu ndi amene wakupatsani ufulu umenewu. Chikalatachi chikungosonyeza kuti mwalembetsa ku boma kuti mukhale ovomerezeka. Panopa muli ndi ufulu ngati zipembedzo zina zonse ndipo boma ndi lokonzeka kukuthandizani.”


text:
Kodi Akazi a Chipembedzo Chanu Amalalikira?
Inde. Munthu aliyense wa Mboni za Yehova, kuphatikizapo akazi ambirimbiri, amalalikira. Zimenezi zikugwirizana ndi mawu a m’Baibulo akuti “akazi amene akulengeza uthenga wabwino ndi khamu lalikulu.”—Salimo 68:11.
Akazi amene ndi a Mboni za Yehova amatsanzira chitsanzo cha akazi otchulidwa m’Baibulo. (Miyambo 31:10-31) Iwo amagwira nawo ntchito yolalikirayi ngakhale kuti sakhala ndi udindo uliwonse mumpingo. Komanso amaphunzitsa ana awo mfundo za m’Baibulo. (Miyambo 1:8) Mwa zochita ndi zolankhula zawo, akazi omwe ndi a Mboni amalimbikitsa ena kuti azichita zinthu zabwino.—Tito 2:3-5.


text:
MFUNDO ZOTHANDIZA MABANJA | KULERA ANA
Kuphunzitsa Mwana Wanu Nkhani Zokhudza Kugonana
VUTO LIMENE LIMAKHALAPO
Kale ana ankayambira kumva kwa makolo awo nkhani zokhudza kugonana ndipo makolowo ankawaphunzitsa nkhanizi mwapang’onopang’ono mogwirizana ndi msinkhu wawo.
Koma masiku ano zinthu zinasintha. Izi zili choncho chifukwa cha zimene buku lina limanena. Limati: “Masiku ano ana aang’ono kwambiri amatha kuona zinthu zolaula chifukwa zinthu zokhudza kugonana zayamba kuchuluka mu zinthu zimene ana amawerenga kapena kuonera.” (The Lolita Effect) Kodi zimenezi zimathandiza anawo kapena zimawasokoneza?
ZIMENE MUYENERA KUDZIWA
Zinthu zolaula zili paliponse. Wolemba mabuku wina, dzina lake Deborah Roffman, analemba kuti: “Zinthu zolaula komanso mawu okhudza kugonana zikupezeka m’mafilimu, mabuku, nyimbo, mapulogalamu a pa TV, mameseji, masewera, zikwangwani, zithunzi zapakompyuta kapena pafoni komanso m’zimene anthu amalankhula akamacheza kapena kutsatsa malonda. Izi zimachititsa kuti [achinyamata ndiponso ana aang’ono] aziona kuti kugonana . . . ndi kofunika kwambiri pa moyo wawo kuposa chilichonse.”—Talk to Me First.
Otsatsa malonda nawonso akusokoneza achinyamata. Anthu ogulitsa zinthu amatsatsa zovala za ana zowachititsa kuti azioneka mokopa ena. Zimenezi zimaphunzitsa ana kuti aziganizira kwambiri za maonekedwe awo. Buku lina limati: “Otsatsa malonda amakonda kukopa ana chifukwa amadziwa kuti akhoza kutengeka mosavuta. Koma sikuti amagwiritsa ntchito zinthu zokhudza kugonana n’cholinga choti anawo azilakalaka kugonana koma kuti angogulitsa zimene akutsatsazo.”—So Sexy So Soon.
Kungodziwa zinthu si kokwanira. Kungodziwa mmene galimoto imagwirira ntchito sikutanthauza kuti mungakhale woyendetsa wodalirika. N’chimodzimodzinso ndi kudziwa nkhani zokhudza kugonana. Kungodziwa nkhani zimenezi sikutanthauza kuti mungasankhe zinthu mwanzeru pa nkhaniyi.
Mfundo yofunika kwambiri: Masiku ano n’kofunika kwambiri kuti muziphunzitsa ana anu kuti azigwiritsa ntchito “mphamvu zawo za kuzindikira” n’cholinga choti azitha “kusiyanitsa choyenera ndi chosayenera.”—Aheberi 5:14.
ZIMENE MUNGACHITE
Muzikambirana nawo. Mwina zingakhale zovuta kukambirana ndi ana anu nkhani zokhudza kugonana. Komabe muyenera kudziwa kuti ndi udindo wanu ndipo muyenera kuukwaniritsa.—Lemba lothandiza: Miyambo 22:6.
Musamawapanikize ndi zinthu zambirimbiri nthawi imodzi. M’malo mokambirana kwa nthawi yaitali, muziyesetsa kulankhula nawo mocheza mukamayenda kapena kugwira ntchito inayake. Muziwafunsa mafunso othandiza kuti amasuke n’kumakuuzani zakukhosi kwawo. Mwachitsanzo, m’malo mongofunsa kuti, “Kodi iweyo umakonda zithunzi ngati zimenezo?” ndi bwino kufunsa kuti, “Kodi ukuganiza kuti n’chifukwa chiyani anthu amagwiritsa ntchito zithunzi ngati zimenezo potsatsa malonda?” Akayankha, mungamufunsenso kuti, “Nanga iweyo umaziona bwanji?”—Lemba lothandiza: Deuteronomo 6:6, 7.
Muzikambirana nawo mogwirizana ndi msinkhu wawo. Mungaphunzitse ana aang’ono mayina olondola a ziwalo zogonanira komanso zimene angachite podziteteza kwa anthu ogwiririra ana. Ana akamakula makolo angawaphunzitse zinthu zosavuta kumvetsa zokhudza kugonana ndiponso kubereka ana. Koma anawo asanathe msinkhu, makolo ayenera kuwathandiza kuti amvetse bwino zinthu zambiri zokhudza kugonana komanso mmene angasankhire zinthu mwanzeru pa nkhaniyi.
Muziwaphunzitsa makhalidwe abwino. Makolo ayenera kuphunzitsa ana awo kuyambira ali aang’ono makhalidwe abwino monga kulankhula zoona, kukhala okhulupirika komanso kulemekeza anthu ena. Kuchita zimenezi kungathandize kuti anawo akadzaphunzitsidwa za kugonana adzamvetse zoyenera kuchita ndi zosayenera kuchita pa nkhaniyi. Makolo ayeneranso kuuza ana awo mosapita m’mbali mfundo zimene amayendera pa nkhaniyi. Mwachitsanzo, ayenera kuwauza ngati amaona kuti n’kulakwa kuti munthu agonane ndi wina asanalowe m’banja. Ayeneranso kuwafotokozera chifukwa chake amaona kuti kuchita zimenezi n’kulakwa komanso mavuto ake. Buku lina limati: “Achinyamata ambiri amene amadziwa kuti makolo awo amaona kuti n’kulakwa kugonana asanalowe m’banja amapewa kugonana.”—Beyond the Big Talk.
Muzikhala chitsanzo chabwino. Muzitsatira mfundo zimene mumaphunzitsa ana anu. Muyenera kudzifunsa kuti, Kodi ndimaseka munthu wina akanena nthabwala zokhudza kugonana? Nanga kodi ndimavala kapena kuchita zinthu zofuna kukopa ena? Ngati mumachita zimenezi, ana anu sangatsatire mfundo zabwino zimene mumawaphunzitsa.—Lemba lothandiza: Aroma 2:21.
Musamangowauza kuti kugonana n’koipa. Kugonana ndi mphatso yochokera kwa Mulungu ndipo kungakhale kosangalatsa kwambiri kwa anthu amene ali pa banja. (Miyambo 5:18, 19) Muziuza mwana wanu kuti iyenso adzatha kusangalala ndi kugonana akadzalowa m’banja popanda kukumana ndi mavuto omwe angabwere akagonana ndi munthu wina panopa.—1 Timoteyo 1:18, 19.


text:
phukusi Full pakuti FSX (chitsanzo, pafupifupi cockpit ndi phokoso) adza ndi mawonekedwe zinayi: Air France (Regional), United Express, USAir Express (mbiri yakale), Canarias Provincial. Nkofunika kuwerenga Buku m'gulu paketi ili. The Embraer 120 Brasília ndi mapasa turboprop ndege mipando 30 chopangidwa ndi Embraer mu Sao Jose afunika kuchita Campos mu State wa São Paulo.
Izo zoyendetsedwa ndi turbines awiri PW118B Pratt & Whitney, aliyense kupereka 1,800 HP pa m'dzenjewo. ikuthamanga ake liwiro kuzungulira 300 mfundo (555 mph) ndipo osiyanasiyana 800 nm (1,481 km) pa katundu zonse. Denga zake ntchito ndi 32,000 mapazi (9,754 m), ngakhale kuti wachinsinsi RVSM, ndi zochepa mapazi 29,000 mu Europe.
Pa 350 magazini a ndege imeneyi adamangidwa. Zingapo ndege European ntchito monga mgwirizano ndege mkati Europe (Air Littoral, DAT, DLT, kupambana, Regional, Atlantic Air Thandizo). Iye adzakhala m'malo mwa EMB 135.


text: 31 Ndiyeno Yehova anauza Mose kuti:2 “Uwabwezere+ Amidiyani+ pa zimene anachitira ana a Isiraeli. Pambuyo pake udzaikidwa m’manda kuti ukagone ndi makolo ako.”+3 Chotero Mose analankhula ndi anthuwo, kuti: “Konzekeretsani amuna pakati panu, apite kunkhondo. Apite kukamenyana ndi Amidiyani, kuti Yehova awalange Amidiyaniwo pobwezera zimene anachita.+4 Mutenge amuna 1,000 pa fuko lililonse la mafuko onse a Isiraeli kuti apite kunkhondo.”5 Choncho amuna 1,000 anatengedwa pa fuko lililonse mwa masauzande+ a Aisiraeliwo. Amuna onse opita kunkhondo anakwana 12,000.+6 Ndiyeno Mose anatumiza amunawo kunkhondo, amuna 1,000 pa fuko lililonse. Anawatumiza limodzi ndi Pinihasi,+ mwana wa wansembe Eleazara. Pinihasi ananyamula ziwiya zopatulika ndi malipenga+ operekera zizindikiro.7 Amunawo anakathira nkhondo Amidiyani, monga mmene Yehova analamulira Mose, ndipo anapha mwamuna aliyense.+8 Anaphanso mafumu asanu achimidiyani.+ Mafumuwo anali Evi, Rekemu, Zuri, Hura ndi Reba. Komanso anapha Balamu+ mwana wa Beori ndi lupanga.9 Koma akazi achimidiyani ndi ana awo anawagwira ndi kuwatenga kupita nawo kwawo.+ Anafunkhanso ziweto zawo zonse ndi chuma chawo chonse.10 Mizinda yawo yonse imene anali kukhalamo, ndi misasa yawo yonse ya mipanda anaitentha ndi moto.+11 Anatenga zonse zimene anafunkha,+ zomwe zinaphatikizapo anthu ndi ziweto zomwe.12 Anatengera anthu ogwidwawo limodzi ndi zofunkha zina zonse kwa Mose, wansembe Eleazara, ndi kwa khamu la ana a Isiraeli. Anapita nawo kumsasa wawo ku Yeriko, pafupi ndi mtsinje wa Yorodano, m’chipululu cha Mowabu.+13 Atafika nawo kumeneko, Mose ndi wansembe Eleazara, limodzi ndi atsogoleri onse a anthuwo, anatuluka kukakumana nawo kunja kwa msasa.14 Koma Mose anakwiya nawo kwambiri atsogoleri a nkhondowo,+ atsogoleri a magulu a asilikali 1,000, ndi atsogoleri a magulu a asilikali 100, amene anachokera kunkhondo.15 Ndipo iye anawafunsa kuti: “Kodi akazi onse mwawasiya amoyo?+16 Kodi mwaiwala kuti akaziwa ndi amene anatsatira mawu a Balamu? Si ndiwo kodi amene ananyengerera ana a Isiraeli kuti achimwire Yehova pa zochitika za ku Peori,+ kuti mliri ugwere khamu la anthu a Yehova?+17 Tsopano iphani mwana wamwamuna aliyense pakati pa anawa, ndiponso muphe mkazi aliyense amene anagonapo ndi mwamuna.+18 Koma ana aakazi onse aang’ono amene sanagonepo ndi mwamuna musawaphe.+19 Mumange msasa kunja kwa msasawu, ndipo mukhalemo masiku 7. Aliyense amene wapha munthu,+ ndi aliyense amene wakhudza mtembo wa munthu wophedwa,+ nonsenu, mudziyeretse+ pa tsiku lachitatu ndi pa tsiku la 7. Mudziyeretse limodzinso ndi anthu amene mwawagwirawo.20 Muyeretse chovala chilichonse, chinthu chilichonse chachikopa, chilichonse chopangidwa ndi ubweya wa mbuzi, ndi chilichonse chopangidwa ndi mtengo.”+21 Tsopano wansembe Eleazara anauza asilikali amene anapita kunkhondo aja kuti: “Tamverani zimene Yehova analamula Mose,22 ‘Zinthu zagolide, zasiliva, zamkuwa, zachitsulo, zatini ndi zamtovu,23 chilichonse chimene sichingapse ndi moto,+ chidutse pamoto kuti chikhale choyera. Muchiyeretsenso ndi madzi.+ Koma chilichonse chimene chingapse ndi moto muchiyeretse ndi madzi.+24 Mudzachape zovala zanu pa tsiku la 7 kuti mudzakhale oyera, pambuyo pake mudzalowe mumsasa.’”+25 Yehova anapitiriza kuuza Mose kuti:26 “Iweyo ndi wansembe Eleazara ndi atsogoleri a khamulo, mutenge zofunkha zonse, zomwe zikuphatikizapo anthu ndi ziweto.27 Zofunkhazo muzigawe pawiri. Hafu iperekedwe kwa asilikali omwe anapita kunkhondo, ndipo hafu inayo iperekedwe kwa khamu la anthuwo.+28 Monga msonkho+ kwa Yehova, pa gawo loperekedwa kwa asilikali omwe anapita kunkhondo, mutengepo chamoyo chimodzi pa zamoyo 500 zilizonse, pa anthu, ng’ombe, abulu, ndi nkhosa.29 Zimenezi muzitenge pa hafu imene iwo ati alandire, ndipo muzipereke kwa wansembe Eleazara monga chopereka kwa Yehova.+30 Pa hafu imene ana a Isiraeli ati alandire, mutengepo chamoyo chimodzi pa zamoyo 50 zilizonse, pa anthu, ng’ombe, abulu, ndi nkhosa, ndi pa ziweto za mtundu uliwonse. Muzipereke kwa Alevi,+ amene amatumikira pachihema cha Yehova chopatulika.”+31 Choncho Mose ndi wansembe Eleazara anachita monga Yehova analamulira Mose.32 Zofunkha zonse zimene analanda amene anapita kunkhondowo zinalipo nkhosa 675,000,33 ng’ombe 72,000,34 ndi abulu 61,000.35 Anthu onse,+ kutanthauza atsikana amene sanagonepo ndi mwamuna,+ analipo 32,000.36 Pa hafu imene inapatsidwa kwa amuna omwe anapita kunkhondo panali nkhosa 337,500.37 Pa nkhosa zimenezi, 675 zinali za msonkho+ wa Yehova.38 Pa hafuyo, ng’ombe zinalipo 36,000. Pa ng’ombe zimenezi, 72 zinali za msonkho wa Yehova.39 Abulu analipo 30,500, ndipo 61 anali a msonkho wa Yehova.40 Anthu analipo 16,000, ndipo 32 anali a msonkho wa Yehova.41 Ndiyeno Mose anapereka msonkhowo kwa wansembe Eleazara+ ngati chopereka kwa Yehova, monga mmene Yehova analamulira Mose.+42 Pa hafu imene Mose anagawira ana a Isiraeli, pa zofunkha zobwera ndi amuna ochokera kunkhondo, panali izi:43 Nkhosa 337,500,44 ng’ombe 36,000,45 abulu 30,500,46 ndipo anthu analipo 16,000.47 Ndiyeno pa hafu yoperekedwa kwa ana a Isiraeliyo, Mose anatengapo chamoyo chimodzi pa zamoyo 50 zilizonse, pa anthu ndi pa ziweto. Zimenezi anazipereka kwa Alevi+ otumikira pachihema cha Yehova chopatulika,+ monga mmene Yehova analamulira Mose.48 Tsopano atsogoleri a masauzande a asilikali+ anafika kwa Mose. Iwowa anali atsogoleri a magulu a asilikali 1,000, ndi atsogoleri a magulu a asilikali 100.+49 Atafika kwa Mose anati: “Atumiki anufe tawerenga amuna onse ankhondo amene tikuwayang’anira, ndipo palibe ndi mmodzi yemwe amene akusowapo.+50 Tsopano lolani kuti aliyense wa ife apereke zimene wabwera nazo monga chopereka kwa Yehova,+ zinthu zagolide, matcheni ovala m’miyendo, zibangili, mphete zachifumu,+ ndolo,* ndi zodzikongoletsera zina za akazi.+ Tipereke zimenezi kwa Yehova kuti ziphimbe machimo athu.”51 Chotero Mose ndi wansembe Eleazara analandira golideyo kwa iwo,+ kutanthauza zokongoletsera zonse zamtengo wapatali.52 Golide yense amene anam’pereka kwa Yehova anakwana masekeli 16,750. Uyu ndiye golide amene anaperekedwa ndi atsogoleri a magulu a asilikali 1,000, ndi atsogoleri a magulu a asilikali 100.53 Aliyense wa amuna amene anapita kunkhondowo anabwerako ndi zofunkha zake.+54 Choncho Mose ndi wansembe Eleazara analandira zinthu zagolidezo kwa atsogoleri a magulu a asilikali 1,000, ndiponso kwa atsogoleri a magulu a asilikali 100. Ndipo zinthu zagolidezo anakaziika m’chihema chokumanako, kuti zikhale chikumbutso+ kwa ana a Isiraeli pamaso pa Yehova.


text:
MARCH 7, 2016
AZERBAIJAN
A Irina Zakharchenko ndi a Valida Jabrayilova Achita Apilo Chigamulo cha Khoti
Pa 9 March 2016, Khoti la Apilo la ku Baku lidzamva madandaulo a Irina Zakharchenko ndi Valida Jabrayilova okhudza zomwe boma la Azerbaijan linawachitira powamanga popanda zifukwa zomveka chifukwa chakuti ankafalitsa mabuku achipembedzo. Azimayiwa akufuna kuti boma lichotse mayina awo m’kaundula wa anthu opalamula milandu, libweze ndalama zimene anawononga pa mlanduwu komanso liwapatse chipukutamisozi chifukwa chowaphwanyira ufulu wawo pa nthawi imene anawatsekera m’ndende pafupifupi chaka chathunthu.
Mlanduwu usanayambe kuzengedwa, Gulu la United Nations Loona za Anthu Omangidwa Popanda Zifukwa Zomveka linali litanena kuti boma la Azerbaijan linaphwanyira ufulu a Zakharchenko ndi a Jabrayilova ndipo ayenera kupatsidwa chipukutamisozi. Koma pa 28 January 2016, khoti loyamba kuzenga mlanduwu linanyalanyaza zimenezi ndipo linagamula kuti azimayiwa ndi olakwa.


text:
Kodi Baibulo Limati Mungasankhe Nokha Zochita Kapena Mulungu Analemberatu Tsogolo Lanu?
Yankho la m’Baibulo
Mulungu sanalemberetu tsogolo lathu, m’malomwake anatilemekeza potipatsa ufulu wosankha. Taonani zimene Baibulo limaphunzitsa pa nkhaniyi.
Mulungu analenga anthu m’chifaniziro chake. (Genesis 1:26) Nyama zimangoyendera nzeru zachibadwa koma ife anthu timafanana ndi Mlengi wathu chifukwa chakuti timatha kusonyeza makhalidwe monga chikondi ndi chilungamo. Mofanananso ndi Mlengi wathu, tili ndi ufulu wosankha.
Zimene timasankha zimakhudza tsogolo lathu. Baibulo limatilimbikitsa kuti ‘tisankhe moyo mwa kumvera mawu a Yehova Mulungu,’ kapena kuti tisankhe kumvera malamulo ake. (Deuteronomo 30:19, 20) Tikanakhala kuti tilibe ufulu wosankha, mawu amenewa akanakhala osamveka ndipo tikananena kuti Mulungu ndi wankhanza kwambiri potiuza zimenezi. M’malo motikakamiza kuchita zimene iye amanena, Mulungu amatichonderera mokoma mtima kuti: “Zingakhale bwino kwambiri mutamvera malamulo anga! Mukatero mtendere wanu udzakhala ngati mtsinje.”—Yesaya 48:18.
Mulungu sanalemberetu kuti zinthu zidzatiyendera bwino kapena ayi. Ngati tikufuna kuti zinthu zitiyendere bwino tiyenera kuchita khama. Paja Baibulo limati: “Chilichonse chimene dzanja lako lapeza kuti lichite, uchichite ndi mphamvu zako zonse.” (Mlaliki 9:10) Limanenanso kuti: “Zolinga za munthu wakhama zimam’pindulira.”—Miyambo 21:5.
Chifukwa cha mphatso ya ufulu wosankha imene Mulungu anatipatsa, timatha kumukonda ndi ‘mtima wathu wonse’ mwa kufuna kwathu.—Mateyu 22:37.
Kodi Mulungu amagwiritsa ntchito mphamvu zake pa zinthu zonse?
Baibulo limaphunzitsa kuti Mulungu ndi Wamphamvuyonse ndipo mphamvu zake ndi zopanda malire. (Yobu 37:23; Yesaya 40:26) Koma sikuti amagwiritsa ntchito mphamvu zakezo pa zinthu zonse. Mwachitsanzo, Baibulo limanena kuti Mulungu ‘anadziletsa’ pochita zinthu ndi Ababulo, omwe anali adani a anthu ake. (Yesaya 42:14) Masiku anonso, iye amadziletsa pochita zinthu ndi anthu amene amazuna anzawo pogwiritsa ntchito molakwika ufulu wawo wosankha. Koma sikuti adzangowalekerera mpaka kalekale.—Salimo 37:10, 11.
Onaninso
Kodi Mulungu Analemberatu Nthawi Yomwe Munthu Adzamwalire?
N’chifukwa chiyani Baibulo limanena kuti pali “nthawi yobadwa ndi nthawi ya kufa”?
Mulungu Akufuna Kuti Mukhale Naye pa Ubwenzi
Kodi mungatani ngati mumakhulupirira kuti kuli Mulungu koma mukuona kuti simuli naye pa ubwenzi?
Kodi Mdyerekezi Angalamulire Zochita za Anthu?
Kodi Mdyerekezi amakola bwanji anthu, ndipo ifeyo tingatani kuti tisakodwe ndi misampha yake?


text:
17 JUNE, 2015
NEPAL
A Mboni za Yehova Akuthandiza Anthu Okhudzidwa ndi Chivomerezi ku Nepal
MZINDA WA KATHMANDU, ku Nepal—Pa 25 April, 2015, m’dzikoli munachitika chivomerezi champhamvu chomwe chinapha anthu masauzande ambiri kuphatikizapo wa Mboni mmodzi ndi ana ake awiri. Izi zitachitika, a Mboni za Yehova a ku Bangladesh, Germany, India, Japan, Switzerland komanso a ku United States anayamba kuthandiza anthu amene anakhudzidwa ndi ngoziyi. Kenako m’dzikoli munachitikanso chivomerezi china pa 12 May, 2015. Koma pa ulendo wachiwiriwu, a Mboni za Yehova anazindikira kuti palibe wa Mboni amene anamwalira, kuvulala kapena katundu wake anawonongeka kwambiri.
Chivomerezi choyamba chija chitachitika, tsiku lotsatira, anthu ena ochokera ku ofesi ya Mboni za Yehova ya m’dzikoli anayendera mipingo ya m’dera la Kathmandu. Mipingo ya m’derali ndi imene inakhudzidwa kwambiri ndi chivomerezichi. Nyumba za a Mboni 38 zinagweratu ndipo zina 126 zinawonongeka. A Mboni amene nyumba zawo zinagweratu anayamba kusungidwa ndi a Mboni anzawo ndipo ena anayamba kukhala mu Nyumba za Ufumu za Mboni za Yehova. Ena ankakhala m’matenti omwe anamangidwa m’malo ena. Ofesi ya Mboni za Yehova ya ku Nepal inayamba kugawa chakudya kwa anthuwa. Chakudyachi chinkachokera ku Bangladesh, India komanso m’mizinda ina ya m’dziko la Nepal monga Birgunj, Damauli, Mahendranagar ndi Pokhara. Komiti yopereka chithandizo pakagwa zamwadzidzidzi ndi imene ikuyang’anira ntchito ya a Mboni ongodzipereka ochokera ku India, Japan ndiponso ku Nepal omwe akumanga nyumba zoyembekezera za anthu omwe akhudzidwa ndi ngoziyi.
Wolankhula m’malo mwa ofesi ya nthambi ya Mboni za Yehova ku Nepal, dzina lake Reuben Thapaliya, anati: “Sikuti tikungofuna kuthandiza anthuwa ndi zakudya, madzi ndi malo okhala basi. Tikufunanso kuwalimbikitsa ndi Mawu a Mulungu. Choncho takonza zoti tikathandize anthu pa zinthu zonsezi.” Pa 2 mpaka pa 5 May, 2015, woimira likulu la Mboni za Yehova la padziko lonse, dzina lake Gary Breaux, anayendera madera onse amene akhudzidwa ndi ngoziyi. Anayenderanso mipingo ndiponso mabanja a Mboni za Yehova. Ndiyeno pa 4 May, 2015, a Breaux anakamba nkhani yapadera kuchokera m’Baibulo. Anthu a m’mipingo ina ya m’deralo anaonera nkhaniyi kudzera pa Intaneti. Komanso woimira ofesi ya nthambi ya Mboni za Yehova ya ku Japan, dzina lake Kenji Chichii, anafika m’dzikoli pa 5 May, 2015. Nayenso anayendera mabanja a m’derali ndiponso anakamba nkhani zolimbikitsa zochokera m’Baibulo.
Ofesi ya nthambi ya ku Germany inatumiza dokotala, nesi ndi anthu ena odziwa zachipatala. Anthuwa anagwira ntchito limodzi ndi a m’komiti yopereka chithandizo aja kuti akathandize anthu ovulala omwe ankasungidwa mu Nyumba za Ufumu. Iwo anagwiritsa ntchito mankhwala omwe anthu a ku Bangladesh, India ndi Japan anapereka komanso zipangizo zina zachipatala.
Wolankhula m’malo mwa likulu la Mboni za Yehova padziko lonse, dzina lake J. R. Brown, anati: “Tipitirizabe kuthandiza anthu amene akhudzidwa ndi ngoziyi chifukwa pali zambiri zimene anthuwa akufunikira. A Mboni anzathu ku Nepal ndiponso anthu ena amene anakhudzidwa ndi ngoziyi ayenera kudziwa kuti tipitirizabe kuwathandiza ndi zofunika pa moyo komanso kuwalimbikitsa ndi Mawu a Mulungu. Tipitiriza kuwaganizira ndiponso kuwapempherera.”
Lankhulani ndi:
Padziko Lonse: J. R. Brown, Ofesi ya Nkhani, tel. +1 718 560 5000
Germany: Wolfram Slupina, tel. +49 6483 41 3110
Japan: Ichiki Matsunaga, tel. +81 46 233 0005
Nepal: Reuben Thapaliya, tel. +977 9813469616


text:
Kodi Mukulandira “Chakudya pa Nthawi Yoyenera?”
TIKUKHALA m’nthawi yovuta kuposa nthawi ina iliyonse. (2 Tim. 3:1-5) Tsiku lililonse timakumana ndi zinthu zimene zingasokoneze makhalidwe athu abwino komanso ubwenzi wathu ndi Yehova. Yesu anadziwiratu za nthawi yovutayi ndipo anauza ophunzira ake kuti iye aziwalimbikitsa kuti athe kupirira mpaka mapeto. (Mat. 24:3, 13; 28:20) Pofuna kuwalimbikitsa, iye anasankha kapolo wokhulupirika kuti aziwapatsa “chakudya pa nthawi yoyenera.”—Mat. 24:45, 46.
Kuyambira mu 1919 pamene kapolo wokhulupirika anasankhidwa, “antchito ake apakhomo” mamiliyoni, olankhula zilankhulo zosiyanasiyana, asonkhanitsidwa m’gulu la Mulungu ndipo akulandira chakudya pa nthawi yoyenera. (Mat. 24:14; Chiv. 22:17) Koma mabuku ndi mavidiyo ena sapezeka m’zilankhulo zina. Mwachitsanzo, ambiri sangaone mavidiyo ndi nkhani zimene zimaikidwa pa jw.org. Kodi zimenezi zikutanthauza kuti anthuwo sakulandira chakudya chokwanira ndipo ubwenzi wawo ndi Yehova sungakhale wolimba? Kuti tiyankhe funsoli, tiyeni tikambirane kaye mafunso 4 ofunika.
1 Kodi kwenikweni Yehova amagwiritsa ntchito chiyani potiphunzitsa?
Satana atauza Yesu kuti asandutse miyala kukhala mkate, Yesuyo anayankha kuti: “Munthu sangakhale ndi moyo ndi chakudya chokha, koma ndi mawu onse otuluka pakamwa pa Yehova.” (Mat. 4:3, 4) Mawu a Yehova ali m’Baibulo. (2 Pet. 1:20, 21) Choncho kwenikweni Yehova amagwiritsa ntchito Baibulolo potiphunzitsa.—2 Tim. 3:16, 17.
Gulu la Yehova lakonza zoti Baibulo la Dziko Latsopano la Malemba Opatulika kapena mabuku ake ena apezeke m’zilankhulo 120 ndipo chaka chilichonse Baibuloli likumasuliridwa m’zilankhulo zinanso. Komanso makope mabiliyoni angapo a Mabaibulo ena amapezeka m’zilankhulo masauzande. Izi zikugwirizana ndi cholinga cha Yehova chakuti “anthu, kaya akhale a mtundu wotani, apulumuke ndi kukhala odziwa choonadi molondola.” (1 Tim. 2:3, 4) Popeza kuti “palibe cholengedwa chimene Mulungu sangathe kuchiona” tikudziwa kuti iye adzathandiza anthu onse amene “amazindikira zosowa zawo zauzimu” kuti alowe m’gulu lake ndipo adzawaphunzitsa.—Aheb. 4:13; Mat. 5:3, 6; Yoh. 6:44; 10:14.
2 Kodi mabuku athu amathandiza bwanji anthu?
Munthu ayenera kuchita zinthu zambiri kuti akhale ndi chikhulupiriro cholimba osati kungowerenga Baibulo basi. Iye ayenera kumvetsa bwino zimene akuwerengazo ndiponso kuzigwiritsa ntchito pa moyo wake. (Yak. 1:22-25) M’nthawi ya atumwi, munthu wina wa ku Itiyopiya ankadziwa bwino zimenezi. Iye ankawerenga Mawu a Mulungu ndipo Filipo anamufunsa kuti: “Kodi mukumvetsa zimene mukuwerengazo?” Ndipo iye anayankha kuti: “Ndingamvetse bwanji popanda wondimasulira?” (Mac. 8:26-31) Ndiyeno Filipo anamuthandiza kuti amvetse bwino Mawu a Mulungu. Munthuyo anakhudzidwa kwambiri ndi zimene anaphunzirazo moti anabatizidwa. (Mac. 8:32-38) Ifenso mabuku athu ofotokoza Baibulo amatithandiza kudziwa Malemba molondola. Mabukuwo amatifika pa mtima ndipo amatilimbikitsa kutsatira zimene tikuphunzira.—Akol. 1:9, 10.
Yehova amagwiritsa ntchito mabukuwo kuti atumiki ake asamamve njala kapena ludzu mwauzimu. (Yes. 65:13) Mwachitsanzo, magazini ya Nsanja ya Olonda imapezeka m’zilankhulo zoposa 210. Imafotokoza maulosi a m’Baibulo, imatithandiza kumvetsa mfundo zozama komanso imatilimbikitsa kutsatira mfundo za m’Baibulo. Magazini ya Galamukani! imapezeka m’zilankhulo 100. Imatithandiza kudziwa zinthu zimene Yehova analenga ndipo imatithandiza kugwiritsa ntchito malangizo a m’Baibulo. (Miy. 3:21-23; Aroma 1:20) Kapolo wokhulupirika amatipatsa mabuku m’zilankhulo zoposa 680. Kodi inuyo mumawerenga Baibulo tsiku lililonse? Nanga magazini atsopano kapena mabuku atsopano omwe ali m’chilankhulo chanu mumawawerenga?
Gulu la Yehova limakonzanso nkhani zochokera m’Baibulo zimene zimakambidwa pa misonkhano yampingo ndiponso ikuluikulu. Kodi mumasangalala ndi nkhani, masewero, zitsanzo ndiponso mbali zofunsa zimene zimapezeka pa misonkhano imeneyi? Yehova amatikonzeradi phwando lauzimu.—Yes. 25:6.
3. Kodi ngati mabuku ena sanamasuliridwe m’chilankhulo chanu ndiye kuti chakudya chanu n’choperewera?
Ayi. Sitiyenera kudabwa kuti atumiki a Yehova ena amakhala ndi mabuku ndiponso nkhani zambiri kuposa ena. Tikutero chifukwa chakuti ndi mmene zinalili ndi atumwi. Iwo ankalandira malangizo ambiri kuposa ophunzira ena. (Maliko 4:10; 9:35-37) Ngakhale zinali choncho, sikuti chakudya cha ophunzira enawo chinali choperewera ayi. Iwonso ankalandira chakudya chokwanira.—Aef. 4:20-24; 1 Pet. 1:8.
Tisaiwalenso kuti zinthu zambiri zimene Yesu anachita ndiponso kunena ali padzikoli sizinalembedwe m’Baibulo. Mtumwi Yohane analemba kuti: “Pali zinthu zinanso zambiri zimene Yesu anachita. Zikanakhala kuti zonse zinalembedwa mwatsatanetsatane, ndikuganiza kuti mipukutu yolembedwayo sikanakwana m’dzikoli.” (Yoh. 21:25) Ngakhale kuti Akhristu oyambirira ankadziwa zambiri zokhudza Yesu kuposa ifeyo, sitinganene kuti zimene tikudziwa n’zoperewera. Yehova amatithandiza kuti tidziwe mfundo zokwanira zokhudza Yesu zimene zingatithandize kutsatira mapazi ake.—1 Pet. 2:21.
Taganiziraninso za makalata amene atumwi ankatumizira mipingo. Kalata ina imene Paulo analemba sipezeka m’Baibulo. (Akol. 4:16) Kodi tinganene kuti zimene tikudziwa n’zoperewera chifukwa choti sitinawerenge kalatayo? Ayi. Yehova amadziwa zimene timafunikira ndipo amaonetsetsa kuti tili ndi zonse zimene zingatithandize kukhalabe olimba.—Mat. 6:8.
Yehova amadziwa zimene timafunikira ndipo amaonetsetsa kuti tili ndi zonse zimene zingatithandize kukhalabe olimba
Masiku anonso, Akhristu ena amakhala ndi mabuku kapena zinthu zina zimene ena alibe. Kodi muli ndi mabuku ochepa m’chilankhulo chanu? Ngati ndi choncho, musamakayikire zoti Yehova amakukondani. Chofunika n’chakuti muziwerenga zimene muli nazo n’kumapezeka ku misonkhano ya chilankhulo chimene mumamva. Yehova adzakuthandizani kuti mupitirize kukhala naye pa ubwenzi wolimba.—Sal. 1:2; Aheb. 10:24, 25.
4. Kodi ubwenzi wanu ndi Yehova sungalimbe ngati simuona zinthu zimene gulu lathu lafalitsa pa webusaiti yathu?
Pa webusaiti yathu pamapezeka magazini, mabuku ndiponso zinthu zina zothandiza pophunzira Baibulo. Palinso nkhani zothandiza mabanja, achinyamata komanso makolo amene ali ndi ana aang’ono. Mabanja ambiri amagwiritsa ntchito zimenezi pa Kulambira kwa Pabanja ndipo zimawathandiza. Pa webusaitiyi amaikaponso malipoti a zochitika zapadera monga mwambo womaliza maphunziro a Sukulu ya Giliyadi ndi msonkhano wapachaka. Pamapezekanso malipoti a masoka achilengedwe komanso milandu ina yokhudza anthu a Yehova. (1 Pet. 5:8, 9) Uthenga wa Ufumu ukulalikidwanso kudzera pa webusaitiyi ngakhale m’mayiko amene ntchito yathu ndi yoletsedwa.
Komabe, kukhala pa ubwenzi wolimba ndi Yehova sikudalira pa kukhala ndi mwayi woona zinthu zimenezi. Kapolo amatulutsa mabuku ndi magazini okwanira kuti azidyetsa bwino antchito apakhomo onse. Choncho simuyenera kukakamizika kuti mugule zipangizo zamakono n’cholinga choti muziona zinthu pa jw.org. Akhristu ena amasindikiza zinthu zimene zili pa webusaitiyi n’kumapatsa anzawo amene alibe mwayi woziona koma si lamulo loti mpingo uzichita zimenezi.
Timayamikira kwambiri kuti Yesu akukwaniritsa lonjezo lake loti azitisamalira. Panopa dzikoli langotsala pang’ono penipeni kuti liwonongedwe koma sitikayikira kuti Yehova apitiriza kutipatsa “chakudya pa nthawi yoyenera.”


text:
February 6-12
YESAYA 47-51
Nyimbo Na. 120 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Kumvera Yehova Kumabweretsa Madalitso”: (10 min.)
Yes. 48:17
—Kuti tizilambira Mulungu movomerezeka, tiyenera kutsatira malangizo ake (ip-2 131 ¶18)
Yes. 48:18
—Yehova amatikonda ndipo amafuna kuti tizisangalala (ip-2 131 ¶19)
Yes. 48:19
—Kumvera Yehova kumabweretsa madalitso osatha (ip-2 132 ¶20-21)
-
Kufufuza Mfundo Zothandiza: (8 min.)
Yes. 49:6
—N’chifukwa chiyani tinganene kuti Mesiya ndi “kuwala kwa mitundu ya anthu” ngakhale kuti ankalalikira Aisiraeli okha? (w07 1/15 9 ¶9)
Yes. 50:1
—N’chifukwa chiyani Yehova anafunsa Aisiraeli kuti, kodi “chili kuti chikalata chothetsera ukwati wa mayi wanu?” (ip-2 152 ¶2; it-1-E 643 ¶4-5)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Yes. 51:12-23
KUPHUNZITSA MWALUSO MU UTUMIKI
Kukonzekera Ulaliki wa Mwezi Uno: (15 min.) Nkhani yokambirana. Pambuyo poonetsa vidiyo ya chitsanzo cha ulaliki iliyonse, kambiranani mfundo zikuluzikulu za m’vidiyoyo. Dziwani izi: Palibe vidiyo ya chitsanzo cha ulaliki wa kabuku kakuti Kodi Baibulo Lili Ndi Uthenga Wotani? Choncho pemphani ofalitsa awiri kuti achite chitsanzo cha mmene tingagawirire kabukuka. M’mwezi wa February, ofalitsa angagawire kabuku kakuti Kodi Baibulo Lili Ndi Uthenga Wotani? (Onaninso bokosi lakuti “Kodi Baibulo Lili Ndi Uthenga Wotani?”)
MOYO WATHU WACHIKHRISTU
Nyimbo Na. 89
Zofunika Pampingo: (7 min.) Mukhoza kukambirana zimene tikuphunzira mu Buku Lapachaka. (yb16 144-145)
Khalani Bwenzi la Yehova
—Muzimvera Yehova: (8 min.) Nkhani yokambirana. Yambani ndi kuonetsa vidiyo yakuti Khalani Bwenzi la Yehova —Muzimvera Yehova. Kenako kambiranani mafunso awa: Kodi chifukwa chachikulu chimene tiyenera kumvera Yehova ndi chiti? (Miy. 27:11) Kodi ana ayenera kumvera Yehova pa zinthu ziti? Nanga akuluakulu ayenera kumvera Yehova pa zinthu ziti?
Phunziro la Baibulo la Mpingo: (30 min.) ia mutu 17 ¶1-13
Mfundo Zimene Taphunzira Komanso za Mlungu Wamawa (3 min.)
Nyimbo Na. 98 ndi Pemphero


text:
NSANJA YA OLONDA SEPTEMBER 2014
Kodi Anthu Apitiriza Kuwononga Dzikoli N’kufika Poti Silingakonzedwenso?
Kodi anthu apitiriza kuwononga dzikoli n’kufika poti silingakonzedwenso?
Kodi Anthu Apitiriza Kuwononga Dzikoli N’kufika Poti Silingakonzedwenso?
Baibulo linaneneratu kuti anthu adzawononga chilengedwe, koma Mulungu sadzalola kuti aliwononge mpaka kufika poti silingakonzedwenso.
Kodi Malamulo Amene Mulungu Anapatsa Aisiraeli Anali Achilungamo?
Werengani nkhaniyi kuti mudziwe mfundo 4 zimene zinkathandiza oweruza a ku Isiraeli kuti aziweruza milandu mwachilungamo.
Kutumikira Mulungu Kwandithandiza Kuti Ndikhale Wosangalala
Zaka 65 zapitazo, Peter Carrbello anakumana ndi a Mboni za Yehova ndipo zimenezi zinapangitsa kuti moyo wake usinthe.
Baibulo Lotchedwa Peshitta Limatithandiza Kudziwa Zokhudza Mabaibulo Omwe Anamasuliridwa Kalekale
Baibulo lakale limeneli limasonyeza kuti Mabaibulo ena anaika mavesi amene sankapeza m’mipukutu yoyambirira.
Kuyankha Mafunso a M’Baibulo
Kodi tiyenera kupemphera kwa angelo kuti atithandize?
Zina zimene zili pawebusaiti
Kodi Ufumu wa Mulungu N’chiyani?
Dziwani chifukwa chake Ufumu wa Mulungu uli woposa boma lililonse la anthu.


text:
NKHANI
Philippines
Anthu Amene Anakhudziwa ndi Mphepo Yamkuntho Yotchedwa Typhoon Haiyan Tsopano Amangiridwa Nyumba
Mphepo yamkuntho yotchedwa Typhoon Haiyan itawononga zinthu, a Mboni za Yehova anagwira ntchito yaikulu yomanga nyumba pafupifupi 750.
Nkhani Mwachidule: A Mboni za Yehova Akonza Ntchito Yothandiza Anthu Amene Anakhudzidwa ndi Mvula Yamkuntho ya Haiyan
Ntchito yothandiza anthu amene anakhudzidwa ndi ngozi ikuchitika ku Philippines ndipo amene akugwira ntchitoyi ndi anthu ongodzipereka. Katundu wokwana matani 190 wothandizira anthu wakhala akutumizidwa ku Phillipines.
Mvula Yoopsa Yamkuntho, Yotchedwa Haiyan Yasakaza Zinthu Kwambiri M’dera Lapakati ku Philippines
Mvula yoopsa yamkuntho, yotchedwa Haiyan inapha anthu komanso kuwononga zinthu ku Philippine. A Mboni za Yehova akugwira ntchito yothandiza anthu okhudzidwa ndi tsokali mogwirizana ndi akuluakulu a boma.


text:
SIERRA LEONE NDI GUINEA
Kuyambira mu 1945 mpaka 1990 ‘Kuthandiza Anthu Ambiri Kukhala Olungama’—Dan. 12:3. (Gawo 4)
Kuphunzitsa Anthu Kuwerenga ndi Kulemba
M’bale Milton Henschel atafikanso ku Sierra Leone chakumayambiriro kwa 1963, anatchula vuto limene nthambi ya m’dzikoli inkalimbana nalo kwa nthawi yaitali. Iye analimbikitsa abale kuti ayesetse kuphunzitsa anthu kuwerenga ndi kulemba.
M’mipingo ina, abale ankaphunzira kuwerenga ndi kulemba m’Chingelezi. Koma M’bale Henschel atafika, abalewo anayamba kuphunzira m’zilankhulo zawo. M’mipingo ina makalasiwa ankachitika m’zilankhulo ziwiri kapena zitatu. Anthu ambiri analembetsa sukuluyi moti wofalitsa mmodzi pa atatu alionse ankalowa m’kalasi.
Mu 1966, abale a ku Liberia anakonza buku lophunzitsira kuwerenga Chikisi lokhala ndi zithunzi. Ataonetsa akuluakulu a boma bukuli, iwo anachita chidwi n’kulisindikiza kuti azigawira anthu kwaulere. Bukuli linagawidwa ku Guinea, ku Liberia ndi ku Sierra Leone ndipo linathandiza anthu ambiri a mtundu wa Kisi kuti aphunzire kuwerenga ndi kulemba. Kenako mabukuwa anakonzedwanso m’zilankhulo zina kuti anthu ambiri aphunzire.
Sia ankawerengetsera malipoti pogwiritsa ntchito chingwe chakuda ndi chofiira
Sukulu imeneyi inathandiza anthu kudziwa kuwerenga ndi kulemba komanso kudziwa bwino Mulungu. Chitsanzo pa nkhaniyi ndi mlongo wina wa zaka 50, dzina lake Sia Ngallah, yemwe anali wofalitsa wosabatizidwa. Iye sankadziwa kuwerenga, choncho polowa mu utumiki ankatenga zingwe ziwiri. China chinali chakuda china chofiira. Akalalikira ola limodzi, ankamanga mfundo pachingwe chakudacho. Akachita ulendo wobwereza ankamanga mfundo pachingwe chofiira. Koma ataphunzira kuwerenga ndi kulemba anasiya zimenezi n’kumawerengera bwinobwino maola ake. Iye anafika pobatizidwa ndipo ankaphunzitsanso bwino.
Masiku ano, sukulu yophunzitsa kuwerenga ndi kulemba ikuchitikabe m’mipingo yambiri ku Sierra Leone ndi ku Guinea. Munthu wina waudindo m’boma ku Sierra Leone anauza abale a kunthambi kuti: “Anthu inu mukuphunzitsa anthu Baibulo komanso mukugwira ntchito yotamandika kwambiri yophunzitsa anthu kuwerenga ndi kulemba.”
“Miyala” Inafuula
Anthu amitundu yosiyanasiyana ataphunzira kuwerenga ndi kulemba, panafunika kumasulira mabuku m’zilankhulo zawo. Mabuku a zilankhulo za mitundu yambiri ankasowa ndipo mwina sankapezeka n’komwe. Anthu ophunzira ku Sierra Leone amawerenga Chingelezi pomwe a ku Guinea amawerenga Chifulenchi. Kodi chinachitika n’chiyani kuti anthuwo aziphunzira Baibulo m’zilankhulo zawo?
Mu 1959, amishonale awiri anamasulira kapepala ndi kabuku m’chilankhulo cha Chimende koma sizinasindikizidwe zokwanira. Patapita zaka 10 timabuku tiwiri takuti “This Good News of the Kingdom” ndi Living in Hope of a Righteous New World, tinamasuliridwa m’Chikisi. Panasindikizidwa timabukuti pafupifupi 30,000 ndipo tinkagwiritsidwa ntchito pochititsa maphunziro a Baibulo.
Mu 1975, ofesi ya nthambi inayamba kusindikiza nkhani zophunzira za mu Nsanja ya Olonda m’Chikisi ndipo abale ndi alongo anasangalala kwambiri. M’bale wina analemba kuti: “Yehova watithandizatu kuti tichite zazikulu. Anthufe sitinapite kusukulu. Tinali ngati miyala yosalankhula. Koma pano tili ndi Nsanja ya Olonda m’Chikisi ndipo tikutha kuuza ena ntchito zodabwitsa za Yehova.” (Luka 19:40) Mabuku ena anamasuliridwanso m’Chikisi.
Masiku ano, anthu ambiri ku Sierra Leone ndi ku Guinea amagwiritsa ntchito mabuku a Chingelezi ndi Chifulenchi ndipo zilankhulo zimenezi ndi zimene amagwiritsa ntchito pa misonkhano ya mpingo. Koma posachedwapa patuluka mabuku ambiri a zilankhulo zina monga Chigweze, Chikisi, Chikiliyo, Chimaninkakani, Chimende, Chipula ndi Chisusu. Timabuku takuti Mverani Mulungu Kuti Mudzapeze Moyo Wosatha ndi Mverani Mulungu, tinamasuliridwanso m’zilankhulo zonsezi. Timabukuti tikuthandiza kwambiri anthu ovutika kuwerenga kuti amve uthenga wabwino wa m’Baibulo.
Kumanga Ofesi ya Nthambi
Chakumayambiriro kwa zaka za m’ma 1960, abale a ku Freetown ankafufuza malo oti amangepo ofesi ya nthambi. Kenako, mu 1965, anapeza malo m’mbali mwa msewu wa Wilkinson kumene kunali nyumba zabwino kwambiri. Malowa anali pafupi ndi nyanja.
Anamanga chinyumba chokongola kwambiri ndipo mkati mwake munali Nyumba ya Ufumu, nyumba ya amishonale komanso maofesi. Pamene ankamanga nthambiyi, magalimoto odutsa mumsewu wapafupi ankayenda pang’onopang’ono mwinanso kuima kuti anthu aone zimene zikuchitikazo. Nthambiyi anaitsegulira pa August 19, 1967 ndipo pamwambowo panafika anthu pafupifupi 300. Pagululi panali abale ambiri a m’dzikoli ndipo ena anali akalekale omwe anabatizidwa ndi “Baibulo” Brown mu 1923.
Nthambi yatsopanoyi inachititsa kuti anthu ambiri azilemekeza ntchito ya Mboni za Yehova. Yaperekanso yankho kwa anthu amene ankati ku Sierra Leone sikungakhale Mboni. Nthambiyi inapereka umboni woti Mboni zakhazikika ndithu m’dzikoli.
Amishonale Athandiza Kwambiri pa Ntchito Yolalikira
Kungoyambira m’ma 1975 amishonale ambiri akhala akufika ku Sierra Leone ndi Guinea ndipo athandiza kwambiri pa ntchito yolalikira. Ena anali oti atumikirapo m’mayiko ena a mu Africa ndipo azolowera nyengo yake. Koma ena kanali koyamba kufika ku Africa. Ndiye akanatha bwanji kukhala “kumanda a azunguku”? Taonani zimene ena ananena.
“Anthu ake anali odzichepetsa ndipo ankafunitsitsa kuphunzira Baibulo. Ndinkasangalala kwambiri kuona akusintha pambuyo pophunzira.”—Hannelore Altmeyer.
“Ndinkavutika kwambiri chifukwa cha kutentha komanso matenda. Koma imeneyi sinali nkhani chifukwa ndinkasangalala kuona anthu ambiri akuyamba kutumikira Yehova.”—Cheryl Ferguson.
“Ndinaphunzira kukhala woleza mtima kwambiri. Tsiku lina ndinafunsa mlongo wina kuti, ‘Kodi alendo anu abwera liti?’ Poyankha anati: ‘Aa abwera lero kapena mawa. Mwinanso mkucha.’ Ataona kuti ndikudabwa anati: ‘Koma salephera, abwera ndithu.’”—Christine Jones.
“M’nyumba ya amishonale ya ku Freetown tinkakhalamo amishonale 14 ochokera m’mayiko osiyanasiyana. Panali zimbudzi ziwiri zokha, bafa limodzi, makina ochapira amodzi komanso khitchini imodzi. Zakudya zake zinali zochepa komanso sizinali zabwino kwenikweni. Magetsi ankangozimazima ndipo nthawi zina ankazima kwa masiku angapo. Ambiri tinadwalapo malungo ndi matenda ena ofala m’madera otentha. Ngakhale kuti mavuto amenewa akanatha kutilepheretsa utumiki wathu, tinaphunzira kukhala ndi anthu, kukhululuka komanso kuona mavutowo ngati zinthu zoseketsa. Tinkasangalala kwambiri polalikira ndipo tinkagwirizana kwambiri.”—Robert ndi Pauline Landis.
“Kunena zoona ku Sierra Leone n’kumene tasangalala kwambiri pa moyo wathu ndipo sitidandaula chilichonse kapena kunong’oneza bondo. Timalakalaka titabwererako.”—Benjamin ndi Monica Martin.
“Tsiku lina titapita kwa mayi amene ankaphunzira Baibulo anatiphikira chakudya. Koma titavundukula tinadabwa kwabasi. Ndiye mayiyo anati: ‘Ndi mphiritu iyi ndipo ndachotsa kale mano ake. Mudya eti?’ Tinayesetsa kukana koma anatikakamiza kuti tidye basi. Zoterezi zinkachitikachitika koma tinkathokozabe mtima wochereza umene anthuwa anali nawo ndipo tinkawakonda kwambiri.”—Frederick ndi Barbara Morrisey.
“Pa zaka 43 zimene ndachita umishonale, ndakhala ndi amishonale osiyanasiyana oposa 100. Ndimaona kuti ndi mwayi waukulu kukhala ndi anthu osiyanasiyana koma omwe cholinga chawo ndi chimodzi. N’zosangalatsa kwambiri kukhala wantchito mnzake wa Mulungu n’kumaona anthu akuyamba kumutumikira.”—Lynette Peters.
“N’zosangalatsa kwambiri kukhala wantchito mnzake wa Mulungu n’kumaona anthu akuyamba kumutumikira”
Kuyambira mu 1947, amishonale okwana 154 atumikirapo ku Sierra Leone ndipo 88 atumikira ku Guinea. Komanso pali abale ndi alongo ena amene abwera m’mayikowa kudzatumikira kumadera kumene kulibe ofalitsa ambiri. Panopa, ku Sierra Leone kuli amishonale 44 pomwe ku Guinea aliko 31. Abale ndi alongo onsewa ndi akhama kwambiri komanso odzipereka ndipo athandiza anthu ambiri. M’bale Alfred Gunn, amene watumikira m’Komiti ya Nthambi kwa nthawi yaitali ananena kuti: “Sitidzaiwala zimene abale ndi alongowa achita.”
“N’zosangalatsa kwambiri kukhala wantchito mnzake wa Mulungu n’kumaona anthu akuyamba kumutumikira”


text:
INDONESIA
Ntchito Yolalikira Inabala Zipatso ku West Java
M’chaka cha 1933, M’bale Frank Rice anapempha M’bale Theodorus Ratu, yemwe anali nzika ya ku North Sulawesi, kuti adzamuthandize ntchito zina pa ofesi yolandirira mabuku ku Jakarta. M’bale Ratu ananena kuti: “Ndinasangalala kwambiri kugwira ntchitoyi komanso ndinayamba kulalikira ndi M’bale Rice. Kenako ndinayamba kuyenda ndi M’bale Bill Hunter ndipo tinalalikira limodzi pachilumba cha Java. Ndinayendanso ndi kagulu ka abale amene ankakalalikira ku Sumatra omwe ankayenda pasitima yotchedwa Lightbearer.” M’bale Ratu anali munthu woyamba kuphunzira Baibulo ku Indonesia. Iye anachita upainiya kwa zaka zambiri pachilumba cha Java, North Sulawesi komanso Sumatra.
Chaka chotsatira, M’bale Hunter analalikira Felix Tan yemwe pa nthawiyo anali pasukulu mumzinda wa Jakarta. Anamugawira kabuku kakuti Kodi Akufa Ali Kuti? Felix atabwerera kwawo ku Bandung, anaonetsa mng’ono wake dzina lake Dodo kabuku kaja. Anyamatawa anadabwa kwambiri atawerenga m’kabukuka kuti Adamu, yemwe anali munthu woyamba kulengedwa, analibe mzimu womwe suufa. (Gen. 2:7) Mfundoyi inawachititsa chidwi kwambiri moti anayamba kufuna kudziwa zambiri. Choncho anapita kumalo osiyanasiyana ogulitsira mabuku ku Bandung kukafufuza mabuku ofalitsidwa ndi a Mboni. Anayambanso kuuza achibale awo zimene ankawerenga m’mabukuwa. Atawerenga mabuku komanso timabuku tonse timene anapeza, analemba kalata yopempha mabuku ku ofesi yathu ya ku Jakarta. Anyamatawa anasangalala kwambiri M’bale Frank Rice atabwera kudzawaona komanso kudzawapatsa mabuku atsopano.
M’bale Rice atabwerera ku Jakarta, M’bale Clem ndi mlongo Jean Deschamp, omwe anali atangokwatirana kumene, anapita ku Bandung komwe anakakhalako masiku 15. Felix ananena kuti: “M’bale Deschamp anandifunsa ineyo ndi anthu a m’banja lathu ngati tinkafuna kubatizidwa. Choncho anthu 4 a m’banja lathu, omwe ndi Dodo, m’chemwali wanga wamng’ono Josephine yemwe amadziwikanso kuti Pin Nio, mayi anga a Kang Nio ndi ineyo, tinabatizidwa posonyeza kudzipereka kwathu kwa Mulungu.” * Anthuwa atabatizidwa anayamba ulendo wamasiku 9 wokalalikira pamodzi ndi banja la a Deschamp. M’bale Deschamp anawaphunzitsa mmene angalalikirire pogwiritsa ntchito khadi lomwe linkakhala ndi uthenga wachidule wa m’Baibulo m’ziyankhulo zitatu. Pasanapite nthawi, kagulu ka ku Bandung kanakula n’kukhala mpingo. Mpingowu ndi umene unali wachiwiri kukhazikitsidwa m’dziko la Indonesia.
Nkhani ya Chipewa cha Papa Inavuta
Atsogoleri a matchalitchi omwe amati ndi achikhristu anadabwa kwambiri atazindikira kuti ntchito yathu yolalikira ikuyenda bwino. Zimenezi zinachititsa kuti atsogoleriwa komanso anthu omwe ankawatuma alembe nkhani m’nyuzipepala, zonyoza a Mboni za Yehova ndiponso zimene amakhulupirira. Zimene analembazo zinachititsa kuti a nthambi yoona za ufulu wa zipembedzo aitanitse M’bale Frank Rice kuti akamufunse mafunso. Atakhutira ndi zimene m’baleyu anawayankha, akuluakulu a bomawa analola kuti abalewo apitirize kugwira ntchito yawo. *
Chakumayambiriro kwa zaka za m’ma 1930, akuluakulu a boma ankavomereza ntchito yolalikira ndipo sankachita chidwi ndi zoti ntchitoyo ikuyenda bwanji. Koma chipani cha Nazi cha ku Germany chitayamba kulamulira ku Europe, akuluakulu a boma makamaka omwe anali odzipereka m’chipembedzo cha Katolika, anayamba kupondereza a Mboni za Yehova. M’bale Deschamp ananena kuti: “Mkulu wina wa boma yemwe anali Mkatolika ndipo ankagwira ntchito ku maofesi oona za katundu wolowa ndi wotuluka m’dziko, analanda mabuku athu ponena kuti anali onyoza chipani cha Nazi. Nditapita kukadandaula ku ofesiyi, munthu amene ndinam’peza anatibwezera mabuku athu nthawi yomweyo. Iye ananena kuti: ‘Abwana aja kulibe, tengani mabuku anuwa.’ Pa nthawiyi, mkulu wovutayo anali atapita kutchuthi ndipo amene anandithandizayo sanali Mkatolika.”
Mlongo Deschamp ananena kuti: “Nthawi ina, akuluakulu a boma anatiuza kuti tichotse zithunzi ziwiri zomwe zinali m’buku lotchedwa Enemies. Iwo anakwiya kwambiri ndi zithunzi zosonyeza chinjoka chopiringizikapiringizika (Satana) komanso mkazi wachiwerewere yemwe anali ataledzera (chipembedzo chonyenga). Chinjokacho komanso mkazi wachiwerewereyo anajambulidwa atavala chipewa cha Papa. * Koma chifukwa choti tinkafunitsitsa kugawira bukuli, ine ndi anzanga ena awiri tinakhala pansi padoko lina, kukutentha kwambiri, n’kuyamba kufufuta zithunzizi m’mabuku onse omwe tinali nawo.”
Nkhondo yachiwiri ya padziko lonse itatsala pang’ono kuyamba ku Europe, mabuku athu ananena mosapita m’mbali zinthu zachinyengo zimene atsogoleri a matchalitchi ankachita polowerera nkhani zandale. Zimenezi zinakwiyitsa kwambiri atsogoleriwo moti anakakamiza akuluakulu a boma kuti aletse ntchito yathu yolalikira ndipo mabuku athu angapo analetsedwa.
Komabe abale anapitiriza kulalikira ndipo anayamba kusindikiza mabuku pogwiritsa ntchito makina omwe analandira kuchokera ku Australia. (Mac. 4:20) Pofotokoza zimene ankachita kuti akwanitse kugawira mabuku pa nthawiyi, mlongo Deschamp ananena kuti: “Tikasindikiza kabuku kapena magazini, tinkafunika kupita nawo kwa akuluakulu a boma kuti atipatse chilolezo tisanayambe kugawira mabukuwo. Komabe kumayambiriro kwa mlungu, tinkasindikiziratu mabukuwa n’kugawira abale kumipingo. Kumapeto kwa mlungu tinkatenga zimene tasindikizazo n’kupita nazo kwa mkulu wa oweruza milandu. Mkuluyo akanena kuti mabukuwo asagawidwe, tinkangonamizira kumva chisoni n’kubwerera kukapitiriza ntchito yathu.”
Abale ndi alongo amene ankagawira mabuku oletsedwa ankachita zinthu mochenjera kwambiri kuti asagwidwe ndi apolisi. Mwachitsanzo, M’bale Charles Harris akulalikira m’dera la Kediri ku East Java, mosadziwa anapita kunyumba ya mkulu wa apolisi wa m’deralo.
Wapolisiyo atangomuona ananena kuti: “Ndakhala ndikufunafuna anthu inu lero lonse. Ima pompo ndikatenge pamene ndinalembapo mabuku amene tinakuletsani.”
M’bale Harris ananena kuti: “Mkuluyo atalowa m’nyumba mwake, ndinabisa mabuku onse omwe analetsedwawo m’matumba a chijekete chomwe ndinavala. Atabwerera, ndinam’patsa timabuku 15 tomwe sitinali toletsedwa ndipo anapereka chopereka monyinyirika. Kenako ndinagawira mabuku oletsedwawo kwa anthu ena okhala m’deralo.”
Kusindikiza Mabuku pa Nthawi Yovuta
Nkhondo yachiwiri ya padziko lonse itayambika ku Europe, zinali zovuta kwambiri kuti abale athu ku Indonesia azilandira mabuku kuchokera m’dziko la Netherlands. Koma abale anali ataoneratu kuti padzakhala vutoli, choncho anakonza zoti mabuku azisindikizidwa ndi kampani ina mumzinda wa Jakarta. Magazini yoyamba kutuluka m’Chiindoneziya inali ya Consolation, yomwe panopa timati Galamukani! ndipo inali ya mwezi wa January 1939. Kenako anayambanso kusindikiza magazini ya Nsanja ya Olonda. Patapita nthawi, abale anagula makina aang’ono osindikizira mabuku ndipo anayamba kusindikiza okha mabukuwa. Mu 1940 abalewa analandira makina aakulu osindikizira mabuku kuchokera ku Australia. Zitatero anayamba kusindikiza timabuku ndi magazini m’Chiindoneziya ndi m’Chidatchi ndipo ankagwiritsa ntchito ndalama zam’thumba mwawo.
Kenako pa 28 July, 1941, akuluakulu a boma analetsa mabuku onse ofalitsidwa ndi a Mboni. Mlongo Deschamp ananena kuti: “Tsiku lina ndikugwira ntchito mu ofesi, mwadzidzidzi kunatulukira apolisi atatu atavala yunifomu ndipo anali ndi mkulu wa apolisi wachidatchi. Sitinadabwe ndi zimenezi chifukwa masiku atatu izi zisanachitike, tinali titamva mphekesera zoti boma liletsa mabuku athu. Mkuluyo anawerenga chikalata chachitali chonena kuti boma laletsa mabuku athu. Kenako anatilamula kuti tipite naye ku ofesi komwe kunali makina osindikizira mabuku kuti akatsekeko. Koma mwamuna wanga anamuuza kuti anali atachedwa chifukwa makinawo anali atagulitsidwa dzulo lake.”
Koma akuluakulu a boma sanaletse Baibulo. Choncho abale anapitiriza kulalikira kunyumba ndi nyumba komanso kuphunzira ndi anthu pogwiritsa ntchito Baibulo lokha. Popeza nkhondo ya padziko lonse inali itafika poipa kwambiri ku Asia, apainiya onse anauzidwa kuti abwerere ku Australia.
^ ndime 1 Patapita nthawi, bambo ake a Felix ndi azing’ono awo anakhalanso a Mboni. Mchemwali wake Josephine, anakwatiwa ndi André Elias ndipo banjali linalowa Sukulu ya Giliyadi Yophunzitsa Baibulo. Nkhani yonena za moyo wa Josephine Elias ili mu September 2009.
^ ndime 1 Nkhondo yachiwiri ya padziko lonse itatha, m’baleyu anabwerera ku Australia ndipo patapita nthawi, anabereka ana. M’bale Rice anamaliza utumiki wake wa padzikoli m’chaka cha 1986.
^ ndime 3 Anajambula zithunzizi potengera zimene zili pa Chivumbulutso 12:9 ndi pa Chivumbulutso 17:3-6.


text: 8 Benjamini+ anabereka Bela+ mwana wake woyamba, wachiwiri anali Asibeli,+ wachitatu anali Ahara,+2 wachinayi anali Noha,+ ndipo wachisanu anali Rafa.3 Ana a Bela anali Adara, Gera,+ Abihudi,4 Abisuwa, Namani, Ahowa,5 Gera, Sefufani,+ ndi Huramu.+6 Panalinso ana a Ehudi amene anali atsogoleri a nyumba za makolo a anthu okhala ku Geba.+ Iwowa anagwira anthu ndi kuwatengera ku Manahati.7 Atsogoleriwo anali Namani, Ahiya, ndi Gera. Gera ndiye anatengera anthuwo ku ukapolo, ndipo iye anabereka Uziza ndi Ahihudi.8 Saharaimu anabereka ana m’dziko+ la Mowabu atathamangitsako Amowabu. Akazi ake anali Husimu ndi Baara.9 Kwa Hodesi mkazi wake, anabereka Yobabi, Zibia, Mesa, Malikamu,10 Yeuzi, Sakiya, ndi Mirima. Amenewa anali ana ake, atsogoleri a nyumba za makolo awo.11 Kwa Husimu anabereka Abitubu ndi Elipaala.12 Ana a Elipaala anali Ebere, Misamu, ndi Semedi. Semedi ndiye anamanga mzinda wa Ono+ ndiponso mzinda wa Lodi,+ ndi midzi yake yozungulira.13 Elipaala anaberekanso Beriya ndi Sema. Amenewa anali atsogoleri a nyumba za makolo a anthu okhala ku Aijaloni.+ Iwo ndiwo anathamangitsa anthu a ku Gati.14 Panalinso Ahiyo, Sasaki, Yeremoti,15 Zebadiya, Aradi, Ederi,16 Mikayeli, Isipa, ndi Yoha. Amenewa anali ana a Beriya.+17 Zebadiya, Mesulamu, Hiziki, Hiberi,18 Isimerai, Iziliya, ndi Yobabi anali ana a Elipaala.19 Yakimu, Zikiri, Zabidi,20 Elianai, Ziletai, Elieli,21 Adaya, Beraya, ndi Simirati, anali ana a Simeyi.+22 Isipani, Ebere, Elieli,23 Abidoni, Zikiri, Hanani,24 Hananiya, Elamu, Antotiya,25 Ifideya, ndi Penueli, anali ana a Sasaki.26 Samuserai, Sehariya, Ataliya,27 Yaaresiya, Eliya, ndi Zikiri, anali ana a Yerohamu.28 Amenewa anali atsogoleri a nyumba za makolo awo motsatira mzere wa mabanja awo. Iwowa ndi amene anali kukhala ku Yerusalemu.+29 Yeyeli bambo wa Gibeoni+ anali kukhala ku Gibeoni, ndipo dzina la mkazi wake linali Maaka.+30 Mwana wake woyamba anali Abidoni. Anaberekanso Zuri, Kisi, Baala, Nadabu,+31 Gedori, Ahiyo, ndi Zekeri.+32 Mikiloti anabereka Simeya.+ Amenewa ndiwo anali kukhala ku Yerusalemu pamodzi ndi abale awo ena, moyang’anizana ndi abale awo.33 Nera+ anabereka Kisi,+ Kisi anabereka Sauli,+ Sauli anabereka Yonatani,+ Malikisuwa,+ Abinadabu,+ ndi Esibaala.+34 Mwana wa Yonatani anali Meribi-baala,+ ndipo Meribi-baala anabereka Mika.+35 Ana a Mika anali Pitoni, Meleki, Tarea,+ ndi Ahazi.36 Ahazi anabereka Yehoada. Yehoada anabereka Alemeti, Azimaveti, ndi Zimiri. Zimiri anabereka Moza.37 Moza anabereka Bineya, Bineya anabereka Rafa,+ Rafa anabereka Eleasa, ndipo Eleasa anabereka Azeli.38 Azeli anali ndi ana 6. Mayina awo anali, Azirikamu, Bokeru, Isimaeli, Seariya, Obadiya, ndi Hanani. Onsewa anali ana a Azeli.39 Ana a m’bale wake Ezeki anali awa: woyamba Ulamu, wachiwiri Yeusi, wachitatu Elifeleti.40 Ana a Ulamu anali amuna amphamvu ndi olimba mtima,+ amuna odziwa kupinda uta.+ Iwo anali ndi ana ambiri+ ndiponso zidzukulu zambiri. Onse analipo 150. Onsewa anali ana a Benjamini.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
16 Kenako ananyamuka ku Elimu,+ ndipo pa tsiku la 15 la mwezi wachiwiri atachoka m’dziko la Iguputo, khamu lonse la ana a Isiraeli linafika kuchipululu cha Sini,+ chimene chili pakati pa Elimu ndi Sinai.
2 M’chipululumo khamu lonse la ana a Isiraeli linayamba kung’ung’udzira Mose ndi Aroni.+
3 Ndipo ana a Isiraeli anali kunena kwa Mose ndi Aroni kuti: “Zikanakhala bwino dzanja la Yehova likanatiphera+ m’dziko la Iguputo, kumene tinali kudya nyama+ ndipo tinali kudya mkate ndi kukhuta. M’malomwake mwatibweretsa m’chipululu muno kuti muphetse mpingo wonsewu ndi njala.”+
4 Pamenepo Yehova anauza Mose kuti: “Ndikuvumbitsirani mkate kuchokera kumwamba,+ ndipo anthu azipita kukatola. Aliyense azitola muyezo wom’kwanira pa tsikulo.+ Ndikuchita izi kuti ndiwayese ngati adzatsatira chilamulo changa kapena ayi.+
5 Pa tsiku la 6+ azikonzeratu zimene atola, ndipo muyezo wake uzikhala wowirikiza kawiri zimene amatola tsiku ndi tsiku.”+
6 Choncho Mose ndi Aroni anauza ana onse a Isiraeli kuti: “Madzulo ano mudziwa kuti Yehova ndiye anakutulutsani m’dziko la Iguputo.+
7 Ndipo m’mawa mudzaona ulemerero wa Yehova+ chifukwa wamva kung’ung’udza kwanu kotsutsana ndi Yehovayo. Ife ndife ndani kuti muziting’ung’udzira?”
8 Ndiyeno Mose anapitiriza kuti: “Mudzaona zimenezi Yehova akakupatsani nyama yoti mudye madzulo ano, ndi mkate wokwanira m’mawa, chifukwa Yehova wamva kung’ung’udza kwanu kumene mukum’ng’ung’udzira. Ife ndife ndani? Kung’ung’udza kwanu si kotsutsana ndi ife, koma n’kotsutsana ndi Yehova.”+
9 Chotero Mose anauza Aroni kuti: “Uza khamu lonse la ana a Isiraeli kuti, ‘Bwerani pamaso pa Yehova, chifukwa wamva kung’ung’udza kwanu.’”+
10 Ndiyeno Aroni atangomaliza kulankhula ndi khamu lonse la ana a Isiraeli, iwo anatembenuka ndi kuyang’ana kuchipululu. Ndipo taonani! Ulemerero wa Yehova unaonekera mumtambo.+
11 Yehova analankhulanso ndi Mose kuti:
12 “Ndamva kung’ung’udza kwa ana a Isiraeli.+ Auze kuti, ‘Madzulo kuli kachisisira mudzadya nyama, ndipo m’mawa mudzadya mkate ndi kukhuta.+ Pamenepo mudzadziwa kuti ine ndine Yehova Mulungu wanu.’”+
13 Choncho zinachitikadi kuti madzulo kunabwera zinziri+ zimene zinakuta msasa wonse, ndipo m’mawa kunachita mame kuzungulira msasa wonsewo.+
14 Kenako mame aja anauma ndipo panthaka ya m’chipululumo panapezeka tinthu topyapyala ndi tolimba+ koma tosalala ngati mame+ amene aundana panthaka.
15 Ana a Isiraeli ataona tinthu timeneti anayamba kufunsana kuti: “N’chiyani ichi?” Chifukwa sanadziwe kuti chinali chiyani. Pamenepo Mose anawauza kuti: “Ndi chakudya chimene Yehova wakupatsani.+
16 Yehova walamula kuti, ‘Tolani chakudya chimenecho, aliyense malinga ndi mmene amadyera.+ Muzitola malinga ndi chiwerengero cha anthu amene ali m’hema wanu. Munthu aliyense muzim’tolera muyezo wa omeri limodzi.’”
17 Choncho ana a Isiraeli anayamba kuchita zomwezo. Anayamba kutola chakudyacho, moti ena anatola chambiri koma ena chochepa.
18 Akayeza chakudyacho pamuyezo wa omeri, munthu amene anatola chambiri sichinali kuposa muyezowo, ndipo amene anatola chochepa sichinali kuperewera.+ Aliyense anatola malinga ndi mmene amadyera.
19 Ndiyeno Mose anawauza kuti: “Aliyense asasiyeko chakudyachi mpaka m’mawa.”+
20 Koma iwo sanamvere Mose. Pamene anthu ena anasiyako chakudyacho mpaka m’mawa, chinatuluka mphutsi ndi kununkha,+ moti Mose anawakalipira kwambiri.+
21 Ndipo m’mawa uliwonse+ anali kukatola chakudyacho, aliyense malinga ndi mmene amadyera. Dzuwa likatentha, chinali kusungunuka.
22 Pa tsiku la 6, anthuwo anatola muyezo wowirikiza kawiri,+ munthu aliyense maomeri awiri. Pamenepo atsogoleri onse a khamu la Isiraeli anabwera kwa Mose kudzanena.
23 Ndipo iye anawayankha kuti: “Ndi zimene Yehova wanena. Mawa tisunga sabata, sabata lopatulika la Yehova.+ Zimene mungaphike, phikani, ndipo zimene mungawiritse, wiritsani.+ Zotsala zonse muziike pambali ndi kuzisunga mpaka m’mawa.”
24 Choncho anasungadi chakudyacho mpaka m’mawa monga momwe Mose anawalamulira, ndipo sichinanunkhe kapena kuchita mphutsi.+
25 Ndiyeno Mose anawauza kuti: “Idyani chakudyachi lero, chifukwa lero ndi sabata+ la Yehova ndipo simukachipeza kunja kwa msasa.
26 Muzitola chakudyachi masiku 6, koma tsiku la 7 ndi sabata.+ Pa tsiku limeneli sichidzapezeka kunja kwa msasa.”
27 Komabe, pa tsiku la 7 anthu ena anapita kuti akatole chakudyacho, koma sanachipeze.
28 Choncho Yehova anauza Mose kuti: “Kodi anthu inu mudzakanabe kusunga malamulo ndi malangizo anga kufikira liti?+
29 Dziwani kuti Yehova wakupatsani sabata.+ N’chifukwa chake akukupatsani mkate wa masiku awiri pa tsiku la 6. Pa tsiku la 7 aliyense azikhala pamalo ake.+ Munthu asachoke pamalo ake.”
30 Ndipo anthu anasunga sabata tsiku la 7.+
31 Chotero nyumba ya Isiraeli inayamba kutcha chakudyacho kuti “mana.” Chinali choyera ngati njere ya mapira, ndipo kukoma kwake kunali ngati makeke opyapyala othira uchi.+
32 Pamenepo Mose anati: “Yehova walamula kuti, ‘Dzazani muyezo umodzi wa omeri ndi mana kuti asungidwe m’mibadwo yanu yonse,+ n’cholinga choti adzaone mkate umene ndinakudyetsani m’chipululu pamene ndinakutulutsani m’dziko la Iguputo.’”+
33 Ndiyeno Mose anauza Aroni kuti: “Tenga mtsuko ndi kuthiramo mana muyezo umodzi wa omeri ndi kuuika pamaso pa Yehova kuti asungidwe m’mibadwo yanu yonse.”+
34 Monga momwe Yehova analamulira Mose, Aroni anaikadi mtsukowo patsogolo pa Umboni+ kuti manawo asungidwe.
35 Ndipo ana a Isiraeli anadya mana kwa zaka 40+ mpaka pamene analowa m’dziko lokhalidwa ndi anthu.+ Mana ndiwo anali chakudya chawo mpaka pamene anafika m’malire a dziko la Kanani.+
36 Tsopano miyezo 10 ya omeri inali kukwana muyezo umodzi wa efa.
Patsani ena
Patsani ena
Ekisodo 16
Baibulo la Dziko Latsopano la Malemba Opatulika
https://www.jw.org/finder?docid=1011452&Book=2&Chapter=16&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D16%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MOYO WATHU WACHIKHRISTU
Ngati Tapeza Mwana Pakhomo Lomwe Tikufuna Kulalikira
Tikapeza mwana pakhomo lomwe tikufuna kulalikira, tingachite bwino kumuuza kuti akaitane makolo ake. Zimenezi zingasonyeze kuti timalemekeza udindo wa makolowo. (Miy. 6:20) Ngati mwanayo watiuza kuti tilowe m’nyumba, tiyenera kukana. Ndipo akatiuza kuti makolo ake achokapo, tingachite bwino kudzapitanso ulendo wina.
Tikapeza mwana wamkulu, mwina wa zaka 15 mpaka 19, tingachitenso bwino kupempha chilolezo kwa makolo ake. Ngati makolowo palibe, tingafunse mwanayo ngati makolo ake amamulola kusankha yekha zinthu zoti aziwerenga. Akatiuza kuti amamuloleza, tingamupatse magazini kapena chinthu china choti awerenge. Tikhozanso kumuuza kuti angapeze zinthu zambiri zoti aziwerenga pa webusaiti yathu ya jw.org.
Tikamapitanso kukacheza ndi mwana amene anasonyeza chidwi, tingachite bwino kumupempha kuti tikumane ndi makolo ake. Kuchita zimenezi, kungatipatse mwayi wofotokozera makolowo chifukwa chimene tabwerera kunyumba kwawo. Tingawauzenso kuti malangizo a m’Baibulo angathandize banja lawo kuti liziyenda bwino. (Sal. 119:86, 138) Tikamachita zinthu mwaulemu kwa makolo a ana amene tawapeza tikamalalikira, zingapangitse kuti makolowo akhale ndi chidwi chofuna kumvetsera uthenga wathu. Zimenezi zingatipatse mpata wolalikira uthenga wabwino kwa banja lonse.—1 Pet. 2:12.


text:
Kodi Muli Ndi “Mtima Wodziwa” Yehova?
“Ndidzawapatsa mtima wodziwa kuti ine ndine Yehova. Iwo adzakhala anthu anga.”—YER. 24:7.
1, 2. N’chifukwa chiyani anthu ena amakonda nkhuyu?
KODI inuyo munalawapo nkhuyu? Anthu ambiri amakonda nkhuyu moti m’madera ena zimalimidwa kwambiri. Ayuda akale ankaona kuti nkhuyu n’zofunika kwambiri. (Nah. 3:12; Luka 13:6-9) Masiku anonso, anthu ena amanena kuti nkhuyu zili ndi zinthu zambiri zothandiza kuti mtima wathu ukhale wathanzi.
2 Yehova anayerekezera nkhuyu ndi mtima. Koma sikuti Mulungu ankangonena mmene nkhuyu zimatithandizira kuti tikhale ndi thanzi labwino. Zimene iye ananena zinali zophiphiritsa. Mawu ake, kudzera mwa mneneri Yeremiya, akukhudza mtima wanu komanso wa anzanu. Tikamakambirana zimene Yehova ananena, ganizirani zimene Akhristufe tingaphunzirepo.
3. Kodi nkhuyu zotchulidwa mu chaputala 24 cha buku la Yeremiya zinkaimira ndani?
3 Choyamba tiyeni tikambirane zimene Mulungu ananena m’nthawi ya Yeremiya zokhudza nkhuyu. Mu 617 B.C.E., Ayuda sankatumikira Mulungu mokhulupirika. Mulungu anaonetsa Yeremiya masomphenya onena zimene zidzachitike m’tsogolo. Iye anayerekezera anthu a m’nthawiyo ndi mitundu iwiri ya nkhuyu, zina “zabwino kwambiri” ndipo zina “zoipa kwambiri.” (Werengani Yeremiya 24:1-3.) Nkhuyu zoipazo zinkaimira Mfumu Zedekiya komanso anthu ena ngati iyeyo amene anadzazunzidwa ndi Mfumu Nebukadinezara ndi gulu lake la asilikali. Koma nkhuyu zabwino zinkaimira Ezekieli, Danieli ndi anzake atatu omwe anali kale ku Babulo ndiponso Ayuda ena omwe ankayembekezera kutengedwanso kupita ku Babulo. Ena a anthu amenewa anali oti adzabwerera ku Yerusalemu n’kukamanganso kachisi.—Yer. 24:8-10; 25:11, 12; 29:10.
4. Kodi ndi mawu olimbikitsa ati amene Mulungu ananena okhudza nkhuyu zabwino?
4 Ponena za anthu amene anali ngati nkhuyu zabwino, Yehova anati: “Ndidzawapatsa mtima wodziwa kuti ine ndine Yehova. Iwo adzakhala anthu anga.” (Yer. 24:7) Lemba limeneli ndi lolimbikitsa kwambiri ndipo m’pamene pachokera mutu wa nkhaniyi. Mulungu amafuna kupatsa anthu ‘mtima womudziwa,’ kapena kuti kutithandiza kukhala anthu amene akufunitsitsa kumudziwa ndiponso kukhala m’gulu lake. Muyenera kuti inunso mukufuna mutakhala ndi mtima woterewu. Kuti zimenezi zitheke, muyenera kuphunzira Mawu a Mulungu ndiponso kutsatira zomwe mukuphunzirazo. Muyeneranso kulapa ndi kutembenuka, kudzipereka kwa Mulungu komanso kubatizidwa m’dzina la Atate, Mwana ndi mzimu woyera. (Mat. 28:19, 20; Mac. 3:19) N’kutheka kuti munachita kale zimenezi, kapena mumasonkhana nthawi zonse ndi Mboni za Yehova ndipo mukuganiza zodzabatizidwa.
5. Kodi zimene Yeremiya analemba zinkakhudza ndani kwenikweni?
5 Kaya tinabatizidwa kale kapena tikuchita zinthu zosonyeza kuti tikufuna kubatizidwa, tonsefe tiyenera kuganizira za khalidwe lathu komanso mmene timaonera zinthu. Tikutero chifukwa cha zimene Yeremiya analemba zokhudza mtima. Machaputala ena a m’buku la Yeremiya amanena za anthu a mitundu imene inazungulira Ayuda. Koma kwenikweni uthenga umene uli m’bukuli unali wopita kwa Ayuda pa nthawi ya maulamuliro a mafumu 5. (Yer. 1:15, 16) Choncho Yeremiya ankanena za amuna, akazi ndiponso ana amene anali mu mtundu womwe unadzipereka kwa Yehova. Makolo awo anasankha okha kukhala mtundu wodzipereka kwa Mulungu. (Eks. 19:3-8) M’nthawi ya Yeremiya, anthuwa anatsimikiziranso kuti ndi mtundu wodzipereka kwa Mulungu. Iwo anati: “Tabwera kwa inu, pakuti inu Yehova ndinu Mulungu wathu.” (Yer. 3:22) Koma kodi mukuganiza kuti anthuwa anali ndi mtima wotani?
PANAFUNIKA OPALESHONI YA MTIMA WOPHIPHIRITSIRA
6. N’chifukwa chiyani tiyenera kuchita chidwi ndi zimene Mulungu ananena zokhudza mtima?
6 Masiku ano, madokotala amagwiritsa ntchito zipangizo zatsopano pofuna kudziwa mmene mtima ulili komanso mmene ukugwirira ntchito. Koma Yehova amadziwa kwambiri mtima wa munthu ngati mmene ankachitira m’nthawi ya Yeremiya. Izi zikuonekera m’mawu ake akuti: “Mtima ndi wonyenga kwambiri kuposa china chilichonse ndipo ungathe kuchita china chilichonse choipa. Ndani angaudziwe? Ine Yehova ndimafufuza mtima, . . . Munthu aliyense ndimamuchitira zinthu monga mwa zochita zake, mogwirizana ndi zipatso za ntchito zake.” (Yer. 17:9, 10) Yehova ‘akamafufuza mtima,’ sayeza mtima wathu weniweni umene pa zaka 70 kapena 80 ukhoza kugunda nthawi 3 biliyoni. Koma iye amafufuza mtima wathu wophiphiritsa. Mtima umenewu ukutanthauza munthu yense wamkati. Ukuimira zokhumba za munthu, maganizo ake, khalidwe lake, mmene amaonera zinthu komanso zolinga zake. Inunso muli ndi mtima umenewu. Mulungu amaufufuza ndipo inunso mukhoza kutero, ngakhale kuti sizingafanane ndi mmene Mulungu amachitira.
7. Kodi Yeremiya ananena kuti Ayuda ambiri a m’nthawi yake anali ndi mtima wotani?
7 Kuti tithe kufufuza mtima wathu, tiyenera kudzifunsa kuti, ‘Kodi mtima wophiphiritsa wa Ayuda ambiri a m’nthawi ya Yeremiya unali wotani?’ Kuti tiyankhe funso limeneli, taganizirani zimene Yeremiya analemba. Iye anati: “Anthu onse a m’nyumba ya Isiraeli sanachite mdulidwe wa mitima yawo.” Pamenepa Yeremiya sankatanthauza mdulidwe weniweni umene amuna achiyuda ankachita. Tikutero chifukwa iye anati: “Yehova wanena kuti, ‘Taona masiku akubwera ndipo ndidzaimba mlandu aliyense wodulidwa koma amene sanachite mdulidwe wa mtima wake.’” Choncho ngakhale Ayuda omwe anali odulidwa, ‘sanachite mdulidwe wa mtima wawo.’ (Yer. 9:25, 26) Kodi zimenezi zikutanthauza chiyani?
8, 9. Kodi Ayuda ambiri ankafunika kuchita chiyani ndi mtima wawo?
8 Zimene Mulungu anauza Ayuda kuchita zikutithandiza kudziwa tanthauzo la ‘kusachita mdulidwe wa mtima.’ Iye anati: “Chitani mdulidwe wa mitima yanu . . . inu anthu a ku Yuda ndi okhala mu Yerusalemu. Chitani zimenezi kuti mkwiyo wanga usayake . . . chifukwa cha zochita zanu zoipa.” Kodi zochita zawo zoipazo zinkachokera kuti? Zinkachokera mumtima mwawo. (Werengani Maliko 7:20-23.) Kudzera mwa Yeremiya, Mulungu ananena kumene kunkachokera zochita zoipa za Ayuda. Mitima yawo inali itapanduka kwambiri. Yehova sankasangalalanso ndi zochita ndiponso zolinga zawo. (Werengani Yeremiya 5:23, 24; 7:24-26.) Choncho Mulungu anauza Ayudawo kuti: “Chitani mdulidwe wa mitima yanu pamaso pa Yehova.”—Yer. 4:4; 18:11, 12.
9 Mofanana ndi Ayuda a m’nthawi ya Mose, Ayuda a m’nthawi ya Yeremiya ankafunika “mdulidwe wa mitima” kapena kuti kuchitidwa opaleshoni ya mtima yophiphiritsira. (Deut. 10:16; 30:6) Izi zinkatanthauza kuti iwo anafunika kusintha maganizo, zokonda komanso zolinga zawo zimene zinali zosemphana ndi zofuna za Mulungu. Zinthuzi n’zimene zinkawachititsa kukhala ndi mtima wosamvera.—Mac. 7:51.
KODI INUYO MULI NDI “MTIMA WODZIWA” YEHOVA?
10. Potengera chitsanzo cha Davide, kodi tiyenera kuchita chiyani?
10 Tikuyamikira kwambiri kuti Mulungu watithandiza kudziwa mtima wophiphiritsa. Koma mwina mungafunse kuti, ‘Kodi zimenezi n’zofunikanso kwa Mboni za Yehova masiku ano?’ Sikuti Akhristu ambiri akuchita zoipa moti tingati iwo ndi “nkhuyu zoipa” ngati mmene analili Ayuda akale. Atumiki a Mulungu masiku ano ndi anthu odzipereka komanso oyera. Komabe ganizirani zimene Davide anapempha Yehova. Iye anati: “Ndifufuzeni, inu Mulungu, ndi kudziwa mtima wanga. Ndisanthuleni ndi kudziwa malingaliro anga amene akundisowetsa mtendere, ndipo muone ngati mwa ine muli chilichonse chimene chikundichititsa kuyenda m’njira yoipa.”—Sal. 17:3; 139:23, 24.
11, 12. (a) N’chifukwa chiyani aliyense afunika kufufuza mtima wake? (b) Kodi sitiyenera kuyembekezera Mulungu kuchita chiyani?
11 Yehova amafuna kuti tonsefe tikhale anthu ovomerezeka pa maso pake. Ponena za munthu wolungama, Yeremiya analemba kuti: “Inu Yehova wa makamu, mumasanthula munthu wolungama. Mumaona impso ndi mtima wake.” (Yer. 20:12) Ngati Mulungu Wamphamvuyonse amasanthula mitima, ngakhale ya olungama, kodi nafenso sitiyenera kuyesetsa kufufuza mtima wathu? (Werengani Salimo 11:5.) Tikamachita zimenezi, tikhoza kuzindikira kuti tili ndi khalidwe, zolinga kapena maganizo enaake amene ndi osayenera. Tingazindikire kuti pali chinachake chomwe chikutichititsa kukhala ndi mtima wosamvera, chimene tingafunike kuchichotsa. Kuchita zimenezi kuli ngati kuchitidwa opaleshoni ya mtima yophiphiritsa. Mukaona kuti m’pofunika kufufuza mtima wanu wophiphiritsa, kodi muyenera kuyang’ana zinthu ziti? Nanga mungatani kuti musinthe?—Yer. 4:4.
12 Dziwani kuti Yehova sangatikakamize kuti tisinthe. Iye ananena kuti Ayuda, omwe anali ngati “nkhuyu zabwino,” ‘adzawapatsa mtima womudziwa.’ Sananene kuti adzawakakamiza kuti asinthe mtima wawo. Iwo ankafunika kulakalaka kukhala ndi mtima womvera, wosonyeza kuti amamudziwa Mulungu. Kodi ifenso sitikufunika kulakalaka kukhala ndi mtima ngati umenewu?
13, 14. N’chifukwa chiyani tinganene kuti mtima wa Mkhristu ukhoza kumuchititsa zoipa?
13 Yesu ananena kuti: “Maganizo oipa, za kupha anthu, za chigololo, za dama, za kuba, maumboni onama, ndi zonyoza Mulungu, zimachokera mumtima.” (Mat. 15:19) M’bale akachita chigololo chifukwa cha mtima wosamvera koma sakulapa, sangakhalenso pa ubwenzi ndi Mulungu. Komabe munthu amene sanachite tchimo lalikulu ngati limeneli akhoza kulola maganizo oipa kukula mumtima mwake. (Werengani Mateyu 5:27, 28.) Ndiye chifukwa chake kudzifufuza n’kothandiza kwambiri. Kodi inuyo mukafufuza mtima wanu, mumaona kuti muli ndi maganizo olakwika ofunika kuwachotsa, okhudza munthu wina yemwe si mkazi kapena mwamuna mnzanu?
14 Zingathekenso m’bale kukhala ndi maganizo olakwika mumtima mwake mpaka kuyamba kudana kwambiri ndi Mkristu mnzake, ngakhale kuti sanafike ‘pomupha.’ (Lev. 19:17) Kodi sizingakhale bwino kuyesetsa kuchotsa maganizo amenewa omwe angachititse munthu kukhala ndi mtima wosamvera?—Mat. 5:21, 22.
15, 16. (a) Kodi zingatheke bwanji Mkhristu kukhala wosadulidwa mumtima? (b) N’chifukwa chiyani Yehova sasangalala ndi anthu amene “sanachite mdulidwe wa mitima yawo”?
15 N’zosangalatsa kuti Akhristu ambiri alibe ‘vuto la mtima’ ngati limeneli. Komabe, Yesu ananenanso za kukhala ndi “maganizo oipa.” Amenewa ndi maganizo olakwika amene angawononge khalidwe lathu. Mwachitsanzo, munthu angakhale ndi maganizo olakwika pa nkhani ya kukhala wokhulupirika kwa achibale. N’zoona kuti Akhristu ayenera ‘kukonda achibale awo’ kuti asakhale ngati anthu amene alibe chikondi choterechi “masiku otsiriza” ano. (2Tim. 3:1, 3) Koma n’zothekanso kusonyeza chikondi chimenechi monyanyira. Ambiri amati “chibale n’chipsera.” Choncho m’bale wawo akalakwiridwa, amaona kuti nawonso alakwiridwa ndipo sangangozisiya. Mwachitsanzo, taganizirani zimene achimwene ake a Dina anachita chifukwa chokhala ndi maganizo ngati amenewa. (Gen. 34:13, 25-30) Komanso taganizani zomwe zinali mumtima wa Abisalomu zimene zinamuchititsa kupha mchimwene wake Aminoni. (2 Sam. 13:1-30) Kodi sitinganene kuti anthu amenewa anachita zimenezi chifukwa chokhala ndi “maganizo oipa”?
16 N’zoona kuti Akhristu oona sapha anthu. Koma mwina amakhala ndi maganizo oipa kwa m’bale kapena mlongo amene analakwira wachibale wawo, kapena amangoganiza kuti anamulakwira. Iwo angakane chilichonse chochokera kwa Mkhristu amene akuganiza kuti anachitira zoipa wachibale wawo kapenanso angakane kuthandiza Mkhristuyo. (Aheb. 13:1, 2) Akhristu amene amakhala ndi maganizo olakwika oterewa, amasonyeza kuti alibe chikondi ndipo sayenera kudzikhululukira. Yehova, yemwe amasanthula mitima, angaone kuti Akhristu oterewa “sanachite mdulidwe wa mitima yawo.” (Yer. 9:25, 26) Kumbukirani anthu amene Yehova anawauza kuti: “Chitani mdulidwe wa mitima yanu.”—Yer. 4:4.
KHALANIBE NDI “MTIMA WODZIWA” MULUNGU
17. Kodi kuopa Yehova kungatithandize bwanji kukhala ndi mtima womvera?
17 Kodi mungatani ngati mwafufuza mtima wanu wophiphiritsa n’kuona kuti nthawi zina sumvera malangizo a Yehova komanso ukuoneka kuti ndi wosadulidwa? Mwina mumafuna kutchuka, kupeza chuma kapena mumaopa anthu. N’kuthekanso kuti muli ndi kamtima kosafuna kuuzidwa zochita. Dziwani kuti inuyo si woyamba. (Yer. 7:24; 11:8) Yeremiya analemba kuti Ayuda osakhulupirika a m’nthawi yake anali ndi “mtima wouma ndi wopanduka.” Iye analembanso kuti: “Mumtima mwawo sananene kuti: ‘Tsopano tiyeni tiope Yehova Mulungu wathu, amene amatigwetsera mvula. Amatigwetsera mvula yoyamba ndi yomalizira pa nyengo yake.’” (Yer. 5:23, 24) Zimenezi zikusonyeza kuti kuopa ndiponso kuyamikira kwambiri Yehova zingatithandize ‘kuchita mdulidwe wa mitima.’ Kuopa Yehova kutereku kungatithandize kukhala ndi mtima womvera umene Mulungu amafuna.
18. Kodi Yehova anawalonjeza chiyani anthu omwe ali m’pangano latsopano?
18 Tiyenera kuchita mbali yathu kuti Yehova atipatse ‘mtima womudziwa.’ Iye analonjeza odzozedwa omwe ali m’pangano latsopano kuti adzawapatsa mtima umenewu. Anati: “Ndidzaika chilamulo changa mwa iwo ndipo ndidzachilemba mumtima mwawo. Ine ndidzakhala Mulungu wawo ndipo iwo adzakhala anthu anga.” Iye anawonjezeranso kuti: “Munthu sadzaphunzitsanso mnzake kapena m’bale wake kuti, ‘Mum’dziwe Yehova!’ pakuti aliyense wa iwo adzandidziwa, kuyambira wamng’ono mpaka wamkulu . . . Ine ndidzawakhululukira zolakwa zawo ndipo machimo awo sindidzawakumbukiranso.”—Yer. 31:31-34. *
19. Kodi Akhristu oona ali ndi chiyembekezo chosangalatsa chiti?
19 Kaya mukuyembekezera kudzapindula ndi pangano latsopano limeneli kumwamba kapena padziko lapansi, muyenera kukhala ndi mtima wofuna kudziwa Yehova komanso kukhala m’gulu la anthu ake. Kuti mupeze madalitso amenewa m’pofunika kukhululukidwa machimo anu pogwiritsa ntchito dipo la Khristu. Kuzindikira kuti machimo anu angakhululukidwe kuyenera kukuchititsani kukhululukira ena, kuphatikizapo amene mumaona kuti anakulakwirani. Kuchotsa mumtima mwanu chilichonse choipa kungathandize kuti mukhale ndi mtima wabwino. Kuchita zimenezi kungasonyeze kuti mukufuna kutumikira Yehova komanso kuti mukumudziwa bwino. Mudzakhala ngati anthu amene Yehova, kudzera mwa Yeremiya, ananena kuti: “Inu mudzandifunafuna ndipo mudzandipeza chifukwa mudzandifunafuna ndi mtima wanu wonse. Ndidzakulolani kuti mundipeze.”—Yer. 29:13, 14.
^ ndime 18 Pangano latsopano lafotokozedwa m’mutu 14 m’buku lakuti Zimene Mulungu Akutiuza Kudzera mwa Yeremiya.


text:
KODI BAIBULO LIMAPHUNZITSA CHIYANI KWENIKWENI? (ZOKUTHANDIZANI POPHUNZIRA)
BAIBULO LIMAPHUNZITSA CHIYANI?
Kodi Ufumu wa Mulungu N’chiyani? (Gawo 2)
Kodi Ufumu wa Mulungu unachita kale zinthu ziti? Nanga kodi udzachita zotani m’tsogolo? Werengani kuti mudziwe zimene Baibulo limanena pankhaniyi.
Zinanso
Muziona Moyo Ngati Mmene Mulungu Amauonera (Gawo 2)
Gawoli lingakuthandizeni kumvetsa za kagwiritsidwe ntchito ka magazi komanso zimene mumakhulupirira pa nkhani ya kuikidwa magazi. Lingakuthandizeninso kufotokozera anthu ena zimene mumakhulupirira.
Muziona Moyo Ngati Mmene Mulungu Amauonera (Gawo 1)
Moyo ndi mphatso yochokera kwa Mulungu. Kodi tingasonyeze bwanji kuti timalemekeza moyo wathu komanso wa anthu ena?
Kodi Mulungu Ali Nalo Cholinga Chotani Dziko Lapansili? (Gawo 3)
Kodi Mulungu anakonza zoti anthu ndiwo adzathetse mavuto amene ali padzikoli?